text:
जितिया पावनि बड़ भारी
धीयापुताकेँ ठोकि सुताबी
अपने खाइ भरि थारी
पावनि-तिहारक पथार लागल भूमि मिथिलामे आजुक दिन स्त्रीगणक एक विशेष पावनि जितिया मनाओल जा रहल अछि । जितिया सुच्चा महिलासभक पावनि अछि जे सन्तानक सुरक्षा आ खुशहालीक लेल मनाओल जाइत अछि। मिथिलामे कोनो व्यक्ति जँ भारी सङ्कटसँ बँचि जाइत अछि तँ लोक कहैत छैक जे एकर माए खड़जितिया कएने छलै। अहूसँ मिथिलामे एहि पावनिक महत्त्व स्पष्ट भऽ जाइत अछि ।
“असलमे उपर्युक्त फकड़ा वा गीतमे “धीयापुताकेँ ठोकि सुताबी, अपने खाइ भरि थारी” वला जे वाक्यांश अछि से कोन कारणसँ आएल, से सामान्यतः बुझबामे नहि अबैत अछि। एहिमे “जितिया पावनि बड़ भारी” जे वाक्यांश छैक ताहिमे तँ कोनो कोणसँ कोनो तरहक दुविधा वा विरोधाभास देखबामे नहि अबैत अछि। एकर जतेक विधि-विधान छैक, एहि पावनिक प्रति पवनैतिनसभमे जाहि प्रकृतिक निष्ठाभाव देखल जाइत अछि आ जतेक तन्मयता तथा पवित्रताक संग पूर्ण निराहार रहिकऽ व्रतीलोकनि ई पावनि मनबैत छथि, ताहिसभकेँ देखैत “जितिया पावनि बड़ भारी” होएबाक बातपर कतहुसँ कोनो तरहक सन्देह नहि देखबामे अबैत अछि। मुदा “धीयापुताकेँ ठोकि सुताबी” आ “अपने खाइ भरि थारी” ई दुनू वाक्यांश बहुत विरोधाभासी छैक। कारण धीयापुताक आयु, उन्नति, सर्वकामनापूर्तिक भावसँ मनाओल जाएवला एहि पावनिमे व्रतक तैयारीसँ पूर्व व्रतीसभ अपना तँ खाइते छथि, मुदा ताहूमे धीयापुताकेँ पहिने खुआइएकऽ अपना खाइ छथि। कतबाधरि जे ओठघनक बेरमे भेर निन्नमे सुतल धीयापुताकेँ पर्यन्त उठाकऽ ओठघनो कराएल करैत छथि। हमरा बालपनक सन्दर्भसभ जे मोन पड़ैए, ताहिमे जितिया पावनि हमरा एहि लेल सभसँ नीक लगैत छलए जे एहिमे आन पावनिसँ सर्वथा भिन्न प्रकृतिएँ खानपान होइत छलैए।
सुतली रातिमे उठिकऽ दही-चूड़ा-चिन्नी-अमोटक तहियाक स्वाद मोन पाड़ि एखनो हमर मोन पुलकित भऽ उठैत अछि। एतबा होइतोमे जँ ई फकड़ा प्रचलित छैक तँ एकरा पाछाँ एकटा सन्देश ई भऽ सकैत छैक जे व्रतीलोकनि व्रत आरम्भ करबासँ पहिने भरिपेट नीकजकाँ खा लेथि। खास कऽ जिनकर छोट-छोट धीयापुता वा लेधगेध छनि, से धीयापुताकेँ पहिने खुआ-पिआकऽ सुता देथि, तकरा बाद निचैनसँ अपना भरिपेट खाथि ।”
धीयापुताक सुस्वास्थ्य एवं दीर्घायुक लेल कएल जाएवला जितिया पावनिक प्रकृतिकेँ जँ देखल जाए तँ एहिमे प्रकृति संरक्षणक उपक्रम सेहो भेटैत छैक। प्रायः पोखरि महाड़पर पाकड़ि गाछक जड़ि लग बैसिकऽ मनाओल जाएवला एहि पावनिक कथामे चिल्होरि आ सियार मुख्य पात्र अछि।
नपालक तराई-मधेश क्षेत्रमे जँ जितिया मनाओल जाएवला क्षेत्र दऽ कहल जाए तँ प्रायः ई प्राचीन मिथिलाक सीमाभीतर पड़ऽ वला क्षेत्रमे मात्र पाओल जाइत अछि। अर्थात् गण्डक (नारायणी नदी) सँ पूब साबिक कोशी अर्थात् झापाधरिक मैदानी भूभाग। कतबाधरि जे थारू समुदायक महिलासभ जे विशेष उल्लास, नाचगान एवं भव्यताक संग मनबैत छथि, ताहू थारू समुदायमे नारायणीसँ पश्चिमदिस जितियका प्रचलन नहि अछि । चितवनसँ पूरब मात्र विभिन्न नाम आ तरीकासँ ई पावनि मनाओल जाइत अछि। चितवन पूर्व झापाधरिक थारू समुदायक महिलासभ स्थानीय वैशिष्ट्यक संग जितिया मनबैत छथि तँ भोजपुरी भाषी क्षेत्रमे ई पावनि जिउतिया नामसँ मनाओल जाइत अछि। मुदा मूल मैथिली भाषी क्षेत्रमे सभ जाति-समुदायक लोक एकरा जितिये कहैत छथि आ बेस पवित्रता तथा निष्ठासँ मनाओल करैत छथि।
“माछ-मडुआ वस्तुतः स्थानीय उत्पादनक प्रयोगपर जितिया”
एहि पावनिमे भगवान जिमूतवाहनक पूजा कएल जाइत छैक। जितिया पावनिकेँ स्थान वा जाति/वर्गअनुसार जितवाहन पूजा वा जितमहान सेहो कहल जाइत छैक। जिमूतवाहनक व्रतसँ पहिने माछ-मडुआ आ ओठगन सेहो होइत छैक।
पहिने-पहिने कदन्न वा कुअन्न मानल जाएवला मडुआक सेवन एहि पावनिक पूर्वसन्ध्यामे अनिवार्य होइत अछि। कतेको ठाम जितिया माछ-मडुआ पावनि कहि सेहो जानल जाइत अछि। माछ-मडुआ वस्तुतः स्थानीय उत्पादनक प्रयोगपर बल देबाक तत्कालीन समाजक एकटा रणनैतिक उपक्रम सेहो भऽ सकैत अछि। मिथिलामे नदी-पोखरिक पर्याप्तताक कारण एहिठाम माछ यथेष्ट होइत छलैक। तहिना नदीसभक अराजक प्रवाह प्रायः कोम्हरोसँ कोम्हरो बहैत कृषियोग्य भूमिकेँ बालुसँ तोपि दैक। एहन बलुआह भूमिपर मडुआक खेती नीक होइत छलैक। मुदा ई गरीबसभक खाना मात्र बनिकऽ रहि गेल छल। एहनमे एतेक पैघ पावनिक संग एकरा जोड़ि देलापर अपनाकेँ सम्भ्रान्त मानऽ वला लोकसभ सेहो कमसँ कम जिमुतवाहनेक नामपर सही, मडुआकेँ सम्मान देत, से अभिप्राय एकरा पाछाँ भऽ सकैत छैक।
पावनिक विशेष महत्व :
स्वास्थ्यक दृष्टिएँ सेहो माछ आ मडुआ बहुत लाभकारी रहल बात विभिन्न अनुसन्धानसभसँ सिद्ध भऽ चुकल अछि। जनस्वास्थ्यक क्षेत्रमे लम्बा समयसँ कलम चलबैत आएल पत्रकार अतुल मिश्र कान्तिपुर दैनिकमे प्रकाशित अपन एक आलेखमे एकरा भविष्यक ‘स्मार्टफुड’ कहैत प्रोटिन, भिटामिन, ऊर्जा आ खनिजक प्रमुख स्रोतक रूपमे मडुआक व्याख्या करैत छथि। ओहि लेखक मोताबिक मडुआ बुढारीकेँ दूर कऽ दैत छैक। व्रतसँ पहिने माछ-मडुआ खएबाक अर्थ इएह भऽ सकैत अछि जे एहिमे भेटऽ वला ऊर्जासँ ई कठिन उपवास सहजहिँ पार लागि जाए। विडम्बना जे आइकाल्हि कतौ-कतौ एकरा कर्मकाण्डी ढङ्गसँ व्याख्या करैत एतेक पैघ पावनिमे माछ-मडुआसन अशुद्ध चीज खेतै कहि कतेको गोटे एकर मर्मकेँ कतिअबैत देखल जाइत छथि।
ओना शाकाहारीमे तँ पहिनहुँसँ एकर प्रचलन नहि अछि। पितराइन खुआएब जितिया पावनिक दोसर महत्त्वपूर्ण पक्ष अछि। हिन्दू समाजमे पितृपक्ष चलैत रहैत छैक, एहिमे पितरक खातिरदारी तँ होइत छनि मुदा पितराइनक लेल कोनो तेहन प्रक्रिया नहि देखल जाइछ। एहनमे जितिये एहन पावनि अछि जाहिमे व्रतीलोकनि दिवङ्गत सासु, माए, ददिया सासु आदिक प्रति सेहो श्रद्धा अर्पित करैत छथि।
समग्रमे माछ-मडुआक सेवन, सियार-चिल्होरि, पाकड़िक गाछ आदिक कथा, तेल–खरि, घेराक पात तथा विविध वनस्पतिसभक प्रयोग आदि एहि बातदिस सङ्केत करैत अछि जे ई पावनि प्रकृति संरक्षण, स्थानीय उत्पादनक प्रवर्द्धनसँ जुड़ल आमलोकक पावनि छियैक ।
© लेखक : धीरेन्द्र प्रेमर्षि
धीरेन्द्र प्रेमर्षि, मैथिलीक सशक्त साहित्यकार एवं संगीतज्ञ रूपमे स्थापित छथि। गीत-कविता-गजलक अतिरिक्त कथा, लेख-निबन्ध, अनुवाद आदि विधाक माध्यमे मैथिली आ नेपाली दूनु भाषामे सेवा प्रदान करैत आएल छथि। विभिन्न माध्यमे राष्ट्रीय-अन्तर्राष्ट्रीय स्तरपर मैथिली भाषा, कला, संस्कृतिकेँ उँचाइ देबामे सफल प्रेमर्षि बहुतो नवतुरियाक पथप्रदर्शक एवं आदर्शक रूपमे सेहो सुपरिचित छथि। वर्तमानमे नेपाल सङ्गीत तथा नाट्य प्रज्ञा-प्रतिष्ठानक परिषद सदस्य रहल प्राज्ञ प्रेमर्षि प्रतिष्ठानक परम्परागत तथा शास्त्रीय सङ्गीत विभागक प्रमुख छथि।


c: text/html

text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jagdanandjha@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
मंगलवार, 3 अप्रैल 2012
बाल-गजल
बुच्ची कें पजेब बजे बड्ड रुनझुनियाँ
पजेब झनका कय चलै टूनमुनियाँ
खने उठए ओ खने बैस कय देखए
केखनो पग उठा झंकाबे पएजनियाँ
पल में कानें ओ पले में हँसी-हँसी खेले
कखनो माँ कें कोरा में दय ओंघरनियाँ
माँ कें टिकुली लs अपन माथ पर साटे
खने माँ कें साड़ी लय बनि जए कनियाँ
वर्ण-१५
रूबी झा

robotstxt: allowed

filter: keep


text:
82 साल के योगेन्द्र जी काफी दिन सं बीमार चलि रहल छलखिन्ह. हिनका दिल्ली के द्वारका इलाका मे एकटा अस्पताल मे भर्ती कराएल गेल छलन्हि ओतहि आखिरी सांस
लेलखिन्ह. हिनकर अंतिम संस्कार दिल्ली केर निगम बोध घाट पर बुधदिन कएल जाएत.
योगेन्द्र जी 1962 सं 1967 धरि मधुबनी सं एमपी रहल छलखिन्ह. ओहि टाइम प्रजा सोशलिस्ट पार्टी केर टिकट पर लोकसभा लेल चुनाव जीतल छलखिन्ह.
परिवार मे योगेन्द्र जीक तीनटा पुत्र छनि.
ईश्वर हिनकर आत्मा के शांति प्रदान करथुन आओर परिवार के एहि सदमा का सहय के शक्ति. भगवान सं एतबे प्रार्थना अछि.


text:
चिआङ् माई
चियाङ् माइ IPA: [tɕʰiəŋ màj]लन्ना) जेकरा कखनो कखनो "चिएङ्गमाई" अथवा "चियाङ्गमाई" सेहो लिखल जाइत अछि , उत्तरी थाइल्याण्ड कऽ सभसँ पैग आ साँस्कृतिक रूप सँ महत्वपूर्ण शहर छी आ चियाङ् माइ प्रान्तक राजधानी छी। देश के सभसँ ऊँच पहाडसभ के बीच, ई बैंङ्कक के उत्तर मे ७०० किमी (४३५ माइल) पर स्थित अछि। ई शहर पिङ्ग नदी के किनारा पर स्थित अछि, जे कि चाओ फ्राया नदी के एक मुख्य उपनदी छी।
हाल ही के वर्षसभमे चियाङ्ग माई तेजी सँ एकटा आधुनिक शहर के रूप मे उभरल अछि आ लगभग १ मिलियन पर्यटकसभ के प्रत्येक वर्ष आकर्षित करैत अछि।
सन्दर्भ सामग्रीसभ[सम्पादन करी]


text:
कवीश्वर चन्दा झा (20/1/1831 – 14/12/1907)
मूल नाम: चन्द्र नाथ झा।
जन्म स्थान : पिण्डारुछ (दरभंगा)
कर्म स्थान: ठाढ़ी (दरभंग-आब मधुबनी)
कवीश्वर आ कवि चन्द्र का उपाधि सँ विभूषित ।
कवीश्वर चन्दा झाक व्यक्तित्व बहुआयामी ओ पारदर्शक छल । ई गीतकारक संग महाकवि छलाह। संगीत शास्त्रक मर्मज्ञ आ तत्ववेता छलाह । जकर विराट प्रदर्शन हिनक प्रवंध-मुक्त काव्यमे देखल जाइत अछि । ई अनुवादक रुपमे सुविख्यात आ गद्यक प्रवर्तक छलाह । पुरुष-परीक्षाक गद्य-पद्यक अनुवाद साहित्येतिहासक एक ऐतिहासिक उपलब्धि थिक । कवि चन्द्र व्यक्तित्वमे गीतकार ओ प्रवंधकारक अद्भूत संयोग अछि । संपादनक रुपमे साहेब रामदासक गीतावलीक कुशल संपादन कएलनि । एकर अतिरिक्त चंदा झा सुमधुर गायक , महान समाजसेवी , समर्पित साधक आ एकनिष्ठ भक्त छलाह । एक दिस भक्तिमूलक पद लिखलनि तँ दोसर दिस समाज , सत्ता , शासन ओ व्यवस्थामे व्याप्त गरीबी , अभाव , भूख , कुशासन , भ्रष्टाचार , शोसन-दोहनक नग्न चित्रण अपन कविताक माध्यम सँ कएलनि । मिथिलाक प्राचीन इतिहासक सेहो अन्वेषण कएलनि । मिथिलाक प्राचीन इतिहास , पुरान मंदिर , तीर्थ , जलाशय , डीह-डाबर सभक पुरुद्धानक श्रेय हिनके छनि ।
कविश्वर चंदा झाक रचना संसार
1 वाताह्न , 1889 मे प्रकाशित ।
2 लक्ष्मीश्वर निवास , 1888मे
3 मिथिला भाषा रामायण , 1892मे
4 गीत शप्तशती , 1902मे
5 संगीत सुधा , 1902मे
हिनक मृत्युपरान्त प्रकाशित संकलन –
1 महेशवाणी , 1920मे
2 चन्द्रपदावली , 1931मे
3 चन्द्ररचनावली , 1981मे
हिनका द्वारा अनुवादित पोथी
1 विद्यापतिक संस्कृतक पोथी “पुरुष-परीक्षा” 1888मे
हिनक द्वारा संपादित पोथी
1 संतकवि साहेव रामदासक गीतावली , 1901मे
एकर अतिरिक्त कतेको पोथीक रचना ओ प्राचीन कविक हरायल रचना सभक खोज कए संकलित
कएलनि ।
मुदा कतेक दुखक बात अछि जे कृतघ्न मिथिला अपन एहन विभूतिकेँ विसरि गेल अछि । जौँ मैथिली साहित्यक गप करू तँ लोक विद्यापति छोड़ि आन साहित्यकारक नाम नहि जनैत छथि । जखन कि मिथिलामे अनेको विभूति भेल छथि , जिनक मार्गदर्शन मिथिलाकेँ अधोगति सँ बचा सकैत अछि । कविवर वैद्यनाथ मिश्र यात्री अपन मुक्तक कविता “माँ मिथिले”मे कविश्वर चंदा झाक आन मैथिल विभूति संग एहिरूपेँ केने छथि-
“लक्ष्मीनाथक योगध्यानमे
कविचन्द्र(चन्दा झा)क कविताक गानमे
नृप रमेश्वरक उच्च ज्ञानमे
आभा अमल अहाँक
विद्याबल विभवक गौरवमे
अहँ छी थोर कहाँक ?”
मुदा खेदक विषय अछि जे मैथिल आधुनिक मैथिली साहित्यक प्रारंभ केनिहार कविश्वर चन्दा झा पर मौन छथि । हिनक नहि कोनो चर्चा आ नहि हिनका लेल कोनो दिवस मनाओल जाइत अछि । कतेक दुखक गप अछि जे मिथिलाक आदि आ अंत विद्यापति पर भए जाइत अछि । लगैए जेना एखनहुँ अपने सभ प्राचीने कालमे छी ।
मिथिलाक एहि पुत्र केँ शत-शत नमन ।


text:
कलकत्ता: मध्यमग्राम मे मैथिल किशोरी संग भेल दुष्कर्म कांड मे दोखी 5 व्यक्ति कें 20 बरख सश्रम कारावास ओ 5 हजार जुर्मानाक सजाए सुनाओल गेल अछि. जुर्मानाक भुगतान नहि करबाक स्थिति मे एकवर्ष अधिक कारावास सजाए हेतैक. बारासात केर सेकेण्ड कोर्ट केर अडिशनल डिस्ट्रिक्ट सेशन जज शांतनु झा विगत बृहस्पतिदिन पलाश देवनाथ, संजीत तालुकदार उर्फ़ छोटू, राजेश मंडल उर्फ़ छोटू, राजीव विश्वास उर्फ़ टेला आ पापाइ राय कें दोखी पाबि सजाए सुनओलनि.
ज्ञात हो जे एही बरख जनवरी मासमे एहि काण्डक पश्चात महानगर मे व्यापक जनविरोध भेल छल. घटनाक व्यापक निंदा भेल तथा विपक्षी दल द्वारा राज्य सरकारक अकर्मण्यता कें उजागर कएल गेल तथा महिला सुरक्षाक प्रति प्रशासनिक लापरवाहीक विरोध सेहो भेल. एहि घटनाक बाद प्रवासी लोकनि दर्जनो कैंडल मार्च ओ जनसभा क' विरोध जतौलनि.
(Report: मिथिमीडिया ब्यूरो)
(Report: मिथिमीडिया ब्यूरो)
Tags: हालचाल : एहिपार


text:
इरी ताल
इरी ताल उत्तर अमेरिकाका पाँच बडका तालमध्ये चाथा बडका ताल छी । विश्वका तालसभ्मे ई दशा बडका ताल छी । ई ताल ह्युरन आ ओन्टारियो तालक बिचमे अवस्थित अछि । सीमाक हिसाबमे एकर उत्तरी किनारमे क्यानाड़ा, दक्षिण-पूर्वमा न्युयाेर्क, पेनसिलभेनिया तथा ओहायो, पश्चिममे मिचिगन तथा ओहायो राज्यसभ रहल अछि । ई तालक अधिकतम लंबाइ उत्तर-पूर्वसँ दक्षिण-पश्चिमतक २४५ माइल एवम् औसत चौड़ाइ ५० माइल (२८ सँ ५८ माइलतक ) तथा क्षेत्रफल ९,६०० वर्ग माइल रहल अछि । ई ताल समुद्र सतहसँ ५७३ फुटक उचाइमे रहल अछि ।[२] अहिमे रहल पानीका अधिकतम गहिराइ २१० फुट अछि औसत गहिराइ १०० फुट अछि । ओन्टारियो तालके छोइड आरो सब तालक पानी एहिमे अाबै मिलैत अछि । इरि तालका पानीक निकास नायागरा नदीद्वारा भेल अछि आ ई ओंटारियो तालमे खसैत अछि ।
सन्दर्भ सामग्रीसभ[सम्पादन करी]
- ↑ State of Ohio, Division of Geological Survey, Lake Erie Facts, Accessed May 4, 2013
- ↑ २.० २.१ २.२ २.३ २.४ २.५ US Environmental Protection Agency, Great Lakes Factsheet No. 1, Accessed May 4, 2013
- ↑ Shorelines of the Great Lakes
बाह्य जडीसभ[सम्पादन करी]


text:
सोफिया (रोबोट)
सोफिया हङकङ स्थित कम्पनी ह्यान्सन रोबोटिक्सद्वारा विकसित एक सामाजिक ह्यूमनोयड रोबोट छी । सोफिया कऽ १९ अप्रैल, २०१५ मे सक्रिय करि देल गेल छल आ मार्च २०१६ के मध्यमे अस्टिन, टेक्सस, संयुक्त राज्य अमेरिकामे दक्षिणपश्चिमी महोत्सव (एसएक्सएसडब्लु)द्वारा दक्षिणमे अपन पहिल सार्वजनिक प्रदर्शन केनए छल । ओ ६२ सँ अधिक मुखार भाव प्रदर्शित करवाक लेल सक्षम अछि ।
सन्दर्भ सामग्रीसभसंपादित करें
बाह्य जडीसभसंपादित करें
- आधिकारिक पृष्ठजाल
- ह्यान्सन रोबोटिक्स साइटमे सोफिया
- गिट हबमे सोफिया खुला स्रोत कोड


text:
मधुबनी चित्रकला
मधुबनी चित्रकला या मिथिला पेंटिंग मिथिलाञ्चल क्षेत्र जेना बिहारक दरभंगा, मधुबनी एवम नेपालक कुछ क्षेत्रक प्रमुख चित्रकलाछी । प्रारम्भमे रङ्गोलीक रुपमे रहैक बाद ई कला धिरे-धिरे आधुनिक रूपमे कपडा, दिवार एवम कागज पर उतैर गेल । मिथिला महिलासभद्वारा शुरू कएल गेल घरेलु चित्रकलाक पुरुषसभ सेहो अपना लेने अछि ।
इतिहाससंपादित करें
मानल जाइत अछि ई चित्र राजा जनक राम-सीताक विवाहक दौरान महिला कलाकारसभसँ बनबेने छल । आई मिथिलाञ्चलक बहुत गामसभक महिलासभ इ कलामे दक्ष अछि । अपन असलि रूपमे त ई पेन्टिङ गामसभक माइटसँ लेपल गेल बस्तीसभमे देख भेटैत छल , लेकिन एहिकइ आब कपडा आ पेपर पर खुब बनाएल जाइत अछि । समयक साथ साथ चित्रकारक एहि विधामे पासवान जातिक समुदायक लोगसभद्वारा राजा शैलेशक जिवन वृतान्तक चित्रण सेहो कर जाए लागल । एहि समुदायक लोग राजा सैलेशक अपन देवताक रूपमे पुजा सेहो कर लागल ।
विशेषतासंपादित करें
एहि चित्रमे खासकक कुल देवताक सेहो चित्रण होएत अछि । हिन्दु देव-देवताक तस्विर, प्राकृतिक नजारा जेना-सूर्य आ चन्द्रमा, धार्मिक गाछ-वृक्ष जेना-तुलसी आर विवाहक दृश्य देखला भेटत । मधुबनी पेन्टिङ दुई किसिमक होएत- भितर चित्र आर अरिपन या अल्पना ।
विधिसभसंपादित करें
चटख रङ्गक इस्तमाल खुब कएल जाइत अछि । जेना गाढा लाल रङ्ग, हरियर,बुल्लु आर करिया । कुछ हल्का रङ्गसँ सेहो चित्रमे निखार आनल जाइत अछि, जेना-पियर, गुलाबि आ नेबो रङ्ग । ई जाएनक परेशान हेबै कि ई रङ्गक घरेलु समानसँ बनाएल जाइत अछि, जेना-हरदि, केलाक पता, लाल रङ्गक लेल पिपलक छाल प्रयोग कएल जाइत अछि । आर दुध। भितरक चित्रक अलावा अल्पनाक सेहो बिहारमे बहुत चलन अछि । एहिक बैठक या दरबाजावक बाहर बनाएल जाइत अछि । पहिले एकरा एहिद्वारे बनाएल जाइत छल ताकि खेतमे बालीक उब्जाउ बढियासँ होए मुदा आइकाइल एकरा घरक शुभ काममे बनाएल जाइत अछि । चित्र बनाबक लेल सलाईक काठी आ बासक कलमक प्रयोगमे आनल जाइत अछि । रङ्गक पकर बनाबक लेल बबुलक वृक्षक लस्साक मिलाएल जाइत अछि ।
समयक साथ मधुबनी चित्रक बनाबक पाछुक मतलब सेहो बदल गेल अछि, मुदा ई कला अपनामे एते चिज समटने अछि कि ई आइयो कलाक कद्रदानक पहिल पसन्दमेसँ अछि ।
हातसँ निर्माण पेपरसंपादित करें
चित्रणसँ पूर्व हातसँ निर्माण कागजक तैयार करक लेल कागज पर गाईक गोबरक झोर बनाक तथा एहिमे बबुलक लस्सा देल जाइत अछि । सुती कपडासँ गोबरक झोरक कागज पर लगाएल जाइत अछि आ रौदमे सुखाबक लेल राएख देल जाइत अछि ।
प्रकारसंपादित करें
मधुबनी चित्रकला देवाल, केन्वास एवम हातसँ निर्माण कागज पर वर्तमान समयमे चित्रकारसभद्वारा बनाएल जाइत अछि ।
भितर चित्रसंपादित करें
मधुबनी भितर चित्र मे माइट (चिकनी) आ गाईक गोबरक मिश्रणमे बबुलक लस्सा मिलाक देवाल पर निपल जाइत अछि । गाईक गोबरमे एक खास तरहक रसायन पदार्थ होएक कारण देवाल पर विशेष चमक आइब जाइत अछि । एकरा घरक तिन खास जगह पर बनाबक परम्परा अछि, जेना- पुजास्थान, कोहबर कक्ष (विवाहितक कक्षमे) आर विवाह या कोनो खास उत्सव पर घरक बाहरि देवाल पर। मधुबनी पेन्टिङमे जेहि देवी-देवताक चित्रण कएल जाइत अछि, उ अछि- मा दुर्गा, काली, सीता-राम, राधा-कृष्ण, शिव-पार्वती, गौरी-गणेश आर विष्णुक दस अवतार इत्यादि। इ तस्विरक अलावा बहुत प्राकृतिक आर रम्य नजाराक सेहो पेन्टिङ बनाएल जाइत अछि। पशु-पक्षी, वृक्ष, फुल-पात आदिक स्वस्तिकक निशानिक साथ सजाएल-सवारल जाइत अछि ।


text:
पहिल दिनक पूर्व चयन दिनांक-२४ जनवरी २०१६ क’ संस्था संचालित शिक्षा केंद्र (वी.एम.वाइ.एम. एकेडमी) पर राखल गेल जकर विवरण एहि प्रकारे अछि :
प्रश्नोत्तरी प्रतियोगिता
चयन समिति : भरत झा, पशुपति नाथ झा,सरोज चौधरी आ संतोष चौधरी
कक्षा : ६ आ ७ (जूनियर समूह)
कुल आवेदित फॉर्म : ११०
कक्षा : ८ आ ९ (सीनियर समूह)
कुल आवेदित फॉर्म : १२०
प्रश्न संख्या : ३०/ प्रत्येक प्रश्नक मान समान
प्रश्न प्रारूप : संख्या १ स’ २५ वैकल्पिक एवं २६ स’ ३० रिक्त स्थान पूर्ति
समय सीमा : अधिकतम ४० मिनट
उपरोक्त प्रतियोगी में स’ १२ टा जूनियर आर १२ टा सीनियर समूह में स’ चयनित छात्र/छात्राक मौखिक जाँच मंच पर आ उपस्थित दर्शकक सोझा हुनक प्रतिभाक आधार पर हएत आ अंतिम निर्णय के रूपमे दुन्नू समूह स’ छ’-छ’ टा प्रतियोगीकें पुरस्कृत कएल जाएत.
दोसर दिनक पूर्व चयन दिनांक-३१ जनवरी २०१६ क’ पूर्वी दिल्ली नगर निगम प्रतिभा बाल/बालिका विद्यालय,मंडावलीक मनोरंजन गृह मे राखल गेल जकर विवरण एहि प्रकारे अछि :
गायन प्रतियोगिता
निर्णायक : दीपक ठाकुर आ राजीव रंजन झा (रॉकस्टार)
कक्षा : ६ आ ७ (जूनियर समूह)
कुल आवेदित फॉर्म : ७५
कक्षा : ८ आ ९ (सीनियर समूह)
कुल आवेदित फॉर्म : ८०
उपरोक्त प्रतियोगी में स’ ३ टा जूनियर आर ३ टा सीनियर समूह में स’ चयनित छात्र/छात्राक अंतिम चयन मंच पर आ उपस्थित दर्शकक सोझा हुनक प्रतिभाक आधार पर हएत आ अंतिम निर्णय के रूपमे दुन्नू समूह स’ प्रथम,द्वितीय आ तृतीय स्थानक प्रतियोगीकें पुरस्कृत कएल जाएत.
नृत्य प्रतियोगिता
निर्णायिक : पुष्पा झा आ कोमल सिंह
कक्षा : ६ आ ७ (जूनियर समूह)
कुल आवेदित फॉर्म : १४०
कक्षा : ८ आ ९ (सीनियर समूह)
कुल आवेदित फॉर्म : १२५
उपरोक्त प्रतियोगी में स’ ७ टा जूनियर आर ७ टा सीनियर समूह में स’ चयनित छात्र/छात्राक अंतिम चयन मंच पर आ उपस्थित दर्शकक सोझा हुनक प्रतिभाक आधार पर हएत आ अंतिम निर्णय के रूपमे दुन्नू समूह स’ प्रथम,द्वितीय आ तृतीय स्थानक प्रतियोगीकें पुरस्कृत कएल जाएत.
चित्रकला प्रतियोगिता
एहि मे आवेदित कुल छात्र/छात्राक सहभागिता ओ अंतिम निर्णय पूजा पंडाल परिसर मे हएत. कक्षा : ६ आ ७ (जूनियर समूह)
कुल आवेदित फॉर्म : १६०
कक्षा : ८ आ ९ (सीनियर समूह)
कुल आवेदित फॉर्म : १५५
(मनीष झा बौआभाइ द्वारा पठाओल समाद पर आधारित)


text:
एन्ड्र्यु गारफिल्ड
एन्ड्र्यु रस्सल गारफिल्ड एक अभिनेता छी जे बहुत रेडियो, टेलिभिजन, चलचित्र, तथा नाटकमे प्रस्तुत भेल अछि। उनकर पूर्व भूमिकासभमे चलचित्र लायन्स फर ल्याम्बस, द ईम्याजिनेरियम अफ डक्टर पारन्यासस, आ बोइ ए परैत अछि आ 'बोइ ए'क लेल उनकर २००७मे बाफ्टा पुरस्कार (सर्वश्रेष्ठ अभिनेता) प्राप्त भेल छल । गारफिल्ड २०१०क चलचित्र द सोसियल नेटवर्कमे एड्वार्डो साभरिनक भुमिका निभाएल पछा व्यापक नाम आ समालोचकसभक प्रशंसा प्राप्त केलक। एकर लेल ओ दुई बाफ्टा आ एक गोल्डेन ग्लोब नामांकन सेहो प्राप्त केलक । गारफिल्डसँग संयुक्त राज्य अमेरिका आ युनाइटेड किंगडमक दोहरा नागरिकता अछि।[१] ओ २०१२ कऽ सुपर हिरो चलचित्र द अमेजिन्ग स्पाइडर-म्यान मे स्पाइडर-म्यानक मुख्य भुमिका निर्वाह केने छल।
- ↑ Associated Press (अगस्त १, २००८), "Andrew Garfield: From unknown to ‘Boy A’", MSNBC, अन्तिम पहुँच मई २७, २०१०।


text:
कथा ::
|| पन्द्रह अगस्त सन्तानबे : तारानन्द वियोगी ||
-तों हमरा बहुत तंग करै छह हीरा! देखहक जे आइ फेर लेट भ’ गेलै। एना काज चलतह? तहन तँ लगाए दहक धीया-पुताक मुँह मे जाबी-हीरा महतो अपने केँ अपना कहलनि।
-हम करिऐ तँ की करिऐ? मोने सक्क मे नइं रहैए। सब कहैए जे बेकार के चिन्ता मे पड़ल छह, लेकिन हमरा कहाँ लगैए जे बेकार के चिन्ता छिऐ-हीरा महतो सोचलनि।
चारू कात रौद पसरि गेल रहै। महिसबार सभ महीस चरा क’ घुरि आएल रहए। हराठ गेनिहार सभक प्रायः अन्तिम दल बाध दिस प्रस्थान करै छल। कोढ़ियाठे हरबाह सभ आब बचल होअए तँ होअए। ऐती जैती तीन टा मैक्सी एखन धरि चैक पर सँ विदा भ’ चुकल रहै। भोरुका बेर मे चैक पर चाह पिनहार लोक सभ आबि क’ घुरि गेल रहै। मास्टर लोकनि साइकिल पर सवार अपन-अपन स्कूल लेल विदा होअए लागल रहथि। चैक मेन्टेन केनिहार गामक बेरोजगार जुबक लोकनि अपन-अपन स्थान ग्रहण क’ नेने रहथि।
हीरा महतो केँ आइ फेर देरी भ’ गेल रहनि।
उत्साहहीन आ लयहीन पैरेँ चलैत हीरा महतो अपन दोकान लग पहुँलाह। तीन-चारि गोटे मचान पर बैसल रहथि। सहरसा दिस जाइबला अनगौआं मोसाफिर लोकनि छलाह।
हीरा महतो कठघरा खोललनि। सर-समान बहार कएलनि। पानि भरि क’ अनलनि, बरतन-बासन धोलथि-पोछलथि आ स्टोव जरा क’ पानि चढ़ा देलखिन। औंटल दूध जे संग अनने छला तकरा दुधौंटा मे ध’ देलखिन। ई सभ काज मुदा बड़ा असथिर-असथिर भेल। लागै छल जेना हीरा भीतरे-भीतर कोनो भारी गुनधुन मे पड़ल खौंत सहि रहल होथि आ ई सभटा काज जेना अपने, सहज गति मे मशीनी ढंग सँ पूरा भ’ गेल हो।
-सएह, ई हालति भ’ गेलै समाजक? बसुदेवा हमरा एहन बात कहि देलक? बसुदेवा कहलक? हें...-हीरा महतो अपने केँ अपना कहलनि आ एक बेर उदास हँसी हँसलाह।
पहिल खेपक चाह तैयार भ’ गेल छलै। मोसाफिर सभ जे बैसल छलाह से लोकनि चाह मँगलनि। हीरा हुनका सभ केँ चाह देलखिन आ एक गिलास मे निकालि क’ अपनहुँ पीब’ लगलाह।
-की हीरा? खुलि गेलौ दोकान?-हीरा देखलनि पं. भोलानाथ मिसर छलाह। पुरान गांधीवादी। हीरा सँ हुनका खूब अपेक्षितारए छलै, आ ओ एहि दोकानक नियमित गँहिकी छलाह।
-हँ कका, अबियौ। बैसियौ। -हीरा बजलाह आ पण्डिज जी लेल चाह बहार करए लगलाह।
पण्डित जी मचानक एक कोन पर बैसि गेलाह। ओ प्रायः जलाश्रय दिस सँ घुरल छलाह। हुनका धोतीक निचला भाग मे मारिते रास चिड़चिड़ी लागल रहनि।
पण्डित जी केँ पाबि हीरा कने उत्साहित भ’ गेल छलाह। ओ अप्पन लोक-सन लागैत रहलखिन हें। ई बात भिन्न जे हीरा जहिया कहियो कोनो मुद्दा पर सीधा संघर्ष मे फानलाह अछि, सभ दिन पण्डित जी केँ अपना संग अएबाक अनुरोध केलखिन, मुदा ताहि सँ कहियो पण्डित जी सीधा संघर्ष मे नइं उतरलाह। निष्कर्ष पर पहुँचलाह जे सीधा संघर्षे टा एक मात्रा रस्ता नइं छिऐक, पण्डित जीक जे बाट छनि सेहो अपना जगह पर ठीक छनि।
हीराक नजरि पण्डित जीक धोती मे लागल चिड़चिड़ी पर पड़ल। ओ मुस्कियाइत बजलाह-सएह, एकरा देखियौ कका, चिड़चिड़ी सनक नाचीज वस्तु! की औकाति छै? लेकिन मनुक्ख सन बलशाली आदमी जँ एकरा धलक तँ तकरो नइं छोड़लक। भरि जानें बकुटि लेलक। की?
पण्डित जी हँस’ लगलाह। कहलखिन-गांधी जी देशवासी केँ सभ सँ पैघ बात इएह ने कहलखिन हौ! ओ कहलखिन जे जे जतहि छह, निर्भय बनह। बड़ पैघ बात ई भेलै की ने? देखहक हीरा, शोषक कतबो बलशाली होअए, लोक जँ ओकरा सँ डेराएब छोड़ि दिअए, तँ प्रश्ने नइं छै जे ओ जीतत। भगवान जे ई दुनिया बनेलखिन, तँ सभ केँ उचित-उचित हथियार देलखिन, जे अपन-अपन रक्षा करह। से सब केँ छै। मुदा, लोक भयभीत अछि, तँ अपने हथियार ओकरा अपने नइं देखार पड़ै छै! की?
-हँ कका, ठीके।-हीरा बजलाह-आब ई बात दोसर जे हथियार भगवान देलखिन आ कि लोक केँ अपने सँ तकर विकास करबाक छै!
पण्डित जी मुस्किएलाह-हँ, हमरा-तोरा विचार मे एतबा तँ अन्तर रहले ताकए।
हीराक दोकानक बामाकात गोलम्बर छै। पाखरिक विशाल गाछक चैबगली जवाहरलालक रोजगार योजनाक अन्तर्गत गोल चबूतरा बना देल गेलैए। चारि बरख बनना भेलैए। एहि बीच मे, एक खेप तँ निर्माण भेल, आ दू-दू खेप मरम्मती भ’ चुकल अछि। ओ चबूतरा ताड़ीबाज, दारूबाज, गँजेरी, जुआरी सभक अतिरिक्त गामक बेरोजगार जुबक सभक आश्रय स्थल सेहो थिक।
ओहि गोलम्बर पर एखनहुँ गोट दसेक नौजबान सभक मजलिस लागल रहै। ताहि मजलिस मे एकाएक बड़ जोर हल्ला भेलै। हल्ला सूनि पण्डित जी उठि क’ ठाढ़ भेलाह आ पाँच डेग आगाँ बढ़ि देख’ लगलाह जे की बात अछि! कोनो बात नइं रहै। नौजबान सभ गाँजा पीबि रहल छल, निशांक आवेग मे थोड़े हँसी-मजाक भेल रहै। पण्डित जी आगाँ बढ़ि क’ नौजबान सभ केँ देखलनि तँ ओहो सभ पण्डित जी केँ देखि लेलक। नौजबान सभ पण्डित जी केँ देखलक तँ पूरा शक्ति लगा क’ मन्त्रा उचारलक-
पण्डित जी चुपचाप घुरि अएलाह। चिलम-पार्टीक नौजबान सभ पुबारि टोलक छल आ पण्डित जीक घर पछबारि टोल पड़ैत छलनि, कहब आवश्यक नइं।
पण्डित जी चुपचाप घुरि अएलाह। हीरा सभ टा बात सुनिए रहल छलाह। हुनका लेल ई कोनो नब बात नइं रहनि। चैकक इएह संस्कृति छलै, इएह सभ्यता। हीरा अनेक बेर एकर विश्लेषणो कएने रहथि आ निर्णय कएने रहथि जे वस्तुतः चैक सम्पूर्ण गामक सभ्यताक एक अइना मात्रा छल। ओ एकाध बेर एहि प्रकारक नौजबान सभ सँ भिड़न्तो कएने रहथि। मुदा, हीराक हथियार बहुत पुरान छल। दुनाली बन्दूक सँ ए. के. 47 केँ मातु नइं देल जा सकैत छल। हीरा ओकरा सभ केँ कहने रहथिन-की यौ विद्यार्थी सब! इएह होइ? एखन जीवन निर्माणक समय अछि? माइ-बाप आस लगेने बैसल छथि। भारत माता कते सेहन्ता सँ अहाँ सब केँ देखि रहल छथि। इएह होइ?
हीरा अन्दाज कएने रहथि जे एतबा कहलाक बाद नौजबान सभ तर्क करत। चिलम पिबाक पक्ष मे अपन विचार देत। कहत जे ई नेता सब आ ई लोकतंत्रा नौजबान पीढ़ी केँ श्मशान-घाट पहुँचा देलकै-आब जीवन निर्माणक कोन सवाल? हीरा सोचने छलाह जे जुबक सभ एतबा बात कहत तँ हमहूँअपन बात कहबै जे रे भाइ, निराश भेने तँ काज नइं चलतहु। अन्हरिया जँ बड़ जड़िआएल छै तँ इजोतक ओरियान करी, तखन ने मर्द? हीरा अन्दाज कएने रहथि जे अन्ततः एहि जुबक सभ केँ जीवन दिस आ निर्माण दिस आकृष्ट कइए लेबनि!
मुदा, हीरा केँ खूब नीक जकाँ मोन छै। ओ नौजबान सभ कोनो तर्क, कोनो विचार नइं रखने रहए। ओ सभ गप-सपक भाषा गद्य मे कोनो उच्चारणे नइं कएने रहए, ओ सभ जबाब देने रहए कोरस-मय संगीतबद्ध पद्य मे-
पण्डित जी चुपचाप घुरि अएलाह आ मचान पर बैसि रहलाह।
गँहिकी सभ पाइ द’ द’ क’ ससरि गेल रहए। सहरसा दिस जेबा लेल एकटा गाड़ी आबि गेल रहै। पाँच-छह गोटे जल्दी सँ चाह मांगलकै। ओकरो सभ केँ इएह गाड़ी पकड़बाक रहै। हीरा बिनु एक शब्द बजने गँहिकी सभ केँ चाह पियौलक आ पाइ लेलक। दोकान तखन खाली भ’ गेलै।
पण्डित जी पुछलखिन-हीरा, आइ-काल्हि तोरा बड़ उदासीन देखै छियह...
हीरा गिलास साफ करैत रहथि। बजलाह-हँ कका, हे इएह, बारहो बरनक अइंठ धोइ छी, अहिना धोइत रहब। एना मे के उदासीन नइं हैत?
पण्डित जी केँ ओ समुच्चा प्रसंग मोन पड़ि गेलनि। तीन दिन पहिनेक ओ प्रसंग। ओही दिन साँझ मे हीरा हुनका सुनौने रहथिन। हीरा ओहि दिन बहुत दुखी रहथि। हीराक मुँहेठ पर दुखक गहनता देखि क’ ओहि दिन पण्डित जी हिसाब कर’ लागल रहथि जे देसक आजादी दिन गांधी जीक मुँहेठ पर प्रायः एहने पीड़ा रहल हेतनि। ओ हीरा केँ सम्हारबाक बहुत कोसिस कएने रहथि। हनुमान केँ जेना जामवन्त आत्मनिरीक्षण करबौने रहथिन, प्रायः सएह चेष्टा ओहि दिन पण्डित जी कएने रहथि। मुदा सभ व्यर्थ गेल जेना। हीरा आइयो दुखी छथि आ उदासीन छथि।
-कका, ओ खिस्सा अहाँ केँ मोन अछि? सन सतहत्तरि मे जे हमर दोकान जरौने रहए! अहाँ तँ ओहि समय मे गाम मे नइं रहैत रही। ओही साल हम लखनउ सँ घूरल रही। लखनउ युनिवर्सिटी मे सुनल-देखल बात सब अतमा मे हिलकोर लैत रहए। देखनहि रहिऐ जे इमरजेन्सी मे जनता केँ कते सताएल गेल रहै। भारत माता केँ कोना निखत्तर पहुँचाए देने रहै। हमर बाप ओही साल मुइल छलाह। माइ कहलक जे गामे आबि क’ दोकान-दौरी करह। अइ गाम केँ ताधरि हम चिन्हैत नइं रहिऐ कका! ओहि साल एलेक्सन जे भेल रहै, के ठाढ़ भेल रहथि अइ ठाँ सँ?
-हँ, नन्दकिशोर पाठक ठाढ़ भेल रहथि।-पण्डित जी कहलखिन।
-आ, से नन्दकिशोर पाठक ने हगबा जोग ने मुतबा जोग।
-हँ, ठीक कहलिऐ कका! आ ओएह अइ ठाँ सँ जीतल रहै। किऐ यौ बाबू, तँ ब्राह्मण छी। वाह रे जाति। समुच्चा ब्राह्मण समाज काँग्रेस दिस। आ पचपनिया जे रहै से तँ बुझियौ जे ब्राह्मणक पैर तरक खढ़ रहै। सबटा भोंट छापि लेलकै।
-तहिया बुझितो नइं रहै लोक आ हिम्मतो नइं रहै।-पण्डित जी कहलखिन।
-से बात असली नइं रहै कका। असली बात रहै जे लोक भिखमंगा रहै। उचित मजदूरी भेटै नइं तँ पेट नइं भरै। तखन तँ ब्राह्मणम् शरणम्। दिल्ली-पंजाब जहिया सँ लोक देखलक, तहिया सँ मुँह मे बोल होअए लगलै, माथमे दिमाग... हँ तँ से खैर! हमर मोन नइं मानलक। हम लखनउ यूनिवर्सिटीक हालति देखने छी कका! जान दै ले लोक तैयार रहए। उचित बात लोक तते चिकरि क’ बाजए जे अपकारी सब कोन दाबि दै। सब मामिला मे देस चलि आबैक। ई बात जे हैत से देसक हित मे की नइं? देशक कल्याण लेल जे उचित थिक, सएह टा एहि राज्य मे, कि एहि जिला मे होना चाही। आ से बुझबै? द्वारिका मिसर मुख्यमंत्री नइं बनथि, तकर चेष्टा लेल जँ पचीस-पचास क्रान्तिकारी जुबक केँ गोली खाए पड़नि तँ तकरा लेल तैयार लोक भेटै छल। कैक टा केँ तँ हम पुलिसक गोली सँ मरैत देखलिऐ यूनिवर्सिटी गेट पर। हम तँ चाह-दोकानक नोकर रही, हमर की औकाति? लेकिन कका, पाँच-छह टा शहीद सभक जुलूस मे हम घाट तक गेल छी। छिनरी भाइ मलिकबा, तै लए हमरा आठ चैरिक मारि मारए...
हीरा महतो कने थम्हलाह, आ तुरंते पहुँचल दू टा गँहिकी लेल चाहक पानि चढ़ा देलनि। स्टोभ पर दूध चढ़ल रहै, तकरा उतारि देलनि।
हीराक गप्पक आवेग उतर’ लागल छल, मुदा विधिवत समापन करब हुनका जरूरी बुझना गेलनि। ओ बजलाह-सएह कहलहुँ कका, ताहू दिन मे अइ गाँमे हम ठाढ़ भ’ गेल रहिऐ। ब्राह्मण लोकनि तँ हमर बात नइं सुनलनि, लेकिन सौंसे गामक पचपनिया केँ हम होश मे आनि देलिऐ।-हीरा फेर चुप भेलाह।
-हँ, ठीके होश मे आनि देलहक-पण्डित जी बजलाह।
-हँ, अपना दिमाग सँ आदमी सोचए लागए, सएह ने होश भेलै।-हीरा केँ लगलनि जे पण्डित जी केँ भाव पकड़ै मे किछु दिक्कति भ’ रहलनि अछि, ओ स्पष्ट कएलनि।
ससपेन मे चीनी आ चाह पत्ती खसबैत हीरा फेर बजलाह-आ तै गाम मे आइ हम भगौआ-पड़ौआ भ’ गेलहुँ। ओ लुच्चा बसुदेबा कहलक जे लबर-लबर नइं करह, बारहो बरनक अइंठ धोइत जीवन गेलह हें, अहिना अपन चुपचाप करैत रहह। इएह होअए कका, इएह होअए?
हीरा महतो चुप भ’ गेलाह। मुदा, हुनक मुँहेंठ एकदम विकृत आ ललौन रहनि। बड़का बिहाड़ि-पानि भीतर चलि रहल छलनि, जकर झाँट बाहर मुखाकृति पर साफ खसैत देखार पड़ैत छल। ओ एकदम अशान्त छला। हुनक मौन एकदम भ्रामक मौन छलनि। ओ भीतर सँ एकदम मुखर छलाह। बाहर जँ मौन आबि क’ व्याप्त भ’ गेल छल तँ से एही टा कारण कि ओ गहन निस्संगताक पीड़ा सँ दुखी रहथि।
-बाजब तँ, मुदा सुनत के? आ जँ क्यो सुनबे नइं करत तँ बाजब कथी लए-भीतरे-भीतर मुदा जड़ैत-धधकैत रहब, खौलैत-खदकैत रहब-एहि पीड़ाक अनुभव कहियो अहाँ केँ अछि?
हीरा जाहि प्रश्न सँ अपन बात समाप्त कएने रहए, तकर कोनो जवाब बूढ़ आ रिटायर्ड गांधीवादी, हाइस्कूलक मास्टर पण्डित भोलानाथ मिसर लग नइं रहनि। एहि प्रश्नक उत्तर एहि गाम मे, एहि परोपट्टा मे, एहि राज्य आ एहि देश मे ककरो लग नइं रहै...
पण्डित जी चुपचाप मूड़ी निहुरा लेलनि आ प्रकृतिस्थ हेबाक चेष्टा कर’ लगलाह। हीरा हुनको उद्विग्न क’ देने रहनि। ओ बजलाह-चलै छियह हीरा, आब! फेर सँझुकी पहर भेंट हेतै।
-बड़ बेस।-हीरा उत्तर देलकनि।
ता, दुसधटोली के आठ-दस टा जुबक सभ दोकान पर पहुँचलै। सभ क्यो बेरा-बेरी कहलकै-गोड़ लागै छियह हीरा कका!-हीरा सभक अभिवादन स्वीकार कएलनि।
ओकरा सभक मेठ रहै पितम्बर पासवान। ओ कहलकै जे जुबक सभ दिल्ली दिस चलै गेल अछि। की करतै? गाँमे कोनो काज-रोजगार नइं छै। बी. डी. ओ. जा धरि जेल नइं गेल रहै, ता धरि कोनो-ने-कोनो स्कीम चलैत रहै। मजूरी भेटि जाइक। मुदा, बी. डी. ओ. जेलो नइं जइतए तँ सेहो तँ नइं उचित। साला तिन-तिन हजार लोकक बुढ़बा पेंशन असगरे खा जाइ? जखन बड़का-बड़का नेता जेल जा सकै छथि तखन तँ बी. डी. ओ.केँ जेबाके चाही...
एकरा सभक दिल्ली गेनाइ हीरा केँ नीक नइं लगलै। ओ बजलाह-मियांक दौड़ मस्जिदे तक सब दिन रहतै पितम्बर?
पितम्बर बाजल-उपाय की कका?
-दिल्ली-पंजाब तँ पूँजी छिऐ ने हौ? ओएह जे कहबहक जे हमरा सभक जीवन छी, से त नइं ने छिऐ? ओतए सँ कमा क’ आनलह तँ आब अपन मातृभूमि केँ रोशन करह। जेना देखहक तूँ जे दस टा जुबक छह, दसो मिलि क’ सौंसे फटोरिया बाध मनहुंडा पर ल’ लैह। दसो मिलि क’ ओतहि डेरा खसबह आ सौंसे बाधक सामूहिक खेती करह। बोरिंग दहक। टैक्टर लगाबह। जेना ओतए खटै छह, तेना एतए खटह। दिल्ली-पंजाब फीका भ’ जेतौ पितम्बर!
हीरा कहलखिन आ प्रेरित-सम्मोहित करै लेल जेना थोड़े काल धरि पितम्बरक आँखि मे आँखि मिला क’ तकैत रहलाह।
-चाह दहक हीरा कका, आठ-दस गो।-पितम्बर बात बदलि देलक।
हीरा मुदा रौ मे छलाह, ओ बजलाह-नब्बे के एलेक्सन तोरा मोन छौ, पितम्बर? कोना दस-दस दिन हम सब घुरि कए घर नइं आबी! कोनो टोल कोनो घर नइं छोड़ने रहिऐ! अवधारि नेने रहथि ब्राह्मण सब जे जादब केँ जीतए नइं देना छै। लेकिन देखलहक रहए, सबटा दछिनाहा पहलमान सब कोने दाबने रहि गेलै! एक्को टा बूथ कैप्चर क’ भेलै? आ, ओ जे गौरी झा हमरा पर बम फेंकने रहए पितम्बर, मननपुर चैक पर; मोन छौ ने, ओकरा पकड़ि क’ तूँ सब कते मारि मारने रहक!
पितम्बर सेहो आब अतीतक झलक पाबए लागल रहए। ओ बाजल-हँ कका, एह ओ तँ समैये जुलुम रहै!
-सभक जड़िमे छै मर्दानगी! अपन मातृभूमि पर जै शान सँ रहबहक, दिल्ली-पंजाब मे से शान चलतौ?-हीरा असली बात पर आबि गेलाह।
-अपन-अपन सोचै के बात छै!-पितम्बर फेर कनछी काटि गेल।
-ई बात किऐ कहलहक? हम की कोनो नजायज बात कहै छिअ’?-हीरा विचार-विनिमय के मूड मे छलाह।
पितम्बर एहि बेर सक्कत भ’ गेल। ओ बाजल-हीरा कका, एकटा बात पुछियह? खराबो लागतह?
-तूँ तँ गोली-बम खा क’ जिता देलहक जादब जी केँ। सरकारो बनि गेलह। लेकिन बाजह, दुसधटोली मे एकटा इन्दिरा आवास बिना घूस के दिआए भेलह? धनुकटोली मे ककरो एकटा बोरिंग भेटलै? तोरा टोल मे रोड बनलह? उचित बात जँ कहियो कहलहक तँ मेाजर देलकह जादब जी? नेता भेल के तँ असरफी दास आ बसुदेबा! तूँ ही ने कहैत रहह हीरा कका जे बसुदेबा पहिने मुंगेर लाइन मे पकेटमारी करैत रहए। आइ ओकर रुतबा देखहक। मुखमंत्री एतै तँ ककरा दरबज्जा पर सरबत पीतै? तोरा दरबज्जा पर? छह मुखमंत्री जोगर दरबज्जा? सेहो बसुदेबे केँ छै ने हौ? मर्दानगी के गप की कहै छहक हीरा कका! भगवान जखन पेट देलखिन हें तँ कहुना लोक ओकरा भरै के जोगाड़ मे लागत। अइ मे मर्दानगी के कोन बात छै?-एक्के दम मे पितम्बर बहुत रास बात कहि गेलै। मुदा, तुरन्त ओकरा लागलै जे कदाचित ओ किछु बेसिए रुक्ख भ’ गेल। ओ बाजल-माफ करिह’ हीरा कका! तूँ हमरा सबहक माथ के मुकुट छियह। लेकिन, उचित बात जँ बाजबहक तँ उचित बात सुनैयो ने पड़तह?
हीरा भकोभन्न चुप्पी मे बन्न भ’ गेलाह। खिस्सा फेर ओही ठाम आबि क’ ठमकि गेल रहए-ओही बसुदेबा लग मे।
जुबक सभ लए चाह बनि गेल रहै। ओ सभ चाह पिबिते रहए ता धरि मैक्सी स्टार्ट होअए लगलै। हबर-हबर सभ क्यो चाह खतम केलक। पितम्बर पैसा देलकै आ हीरा केँ पैर छूबि प्रणाम केलक। सभ जुबक बेरा-बेरी हीरा केँ प्रणाम केलक। पितम्बर कहलकै-चलै छियह हीरा कका, धीया-पुता केँ देखिहक।
हीरा महतो कननमुँह भ’ गेल छलाह। गाड़ी खुलि गेलै। पितम्बरक अन्तिम वाक्य जेना वायुमण्डलमे गूँजैत रहलैक-धीया-पुता केँ देखिहक। धीया-पुता केँ देखिहक।
-हें हें...-हीरा महतो मूड़ी डोलबैत एकान्ती हँसी हँसलाह आ अपने केँ अपना कहलखिन-इएह होइ छै। लोक बड़ा जतन सँ घर ठाढ़ करैए। मुदा, पाँच बरस दस बरस मे घर ढहि जाइ छै! ठीक बात छिऐ। सभक एकटा औरदा होइ छै। मुदा अकाल मिर्त किऐ होइछै? अकाल मिर्त?
एही चिन्ता-विचार मे हीरा महतो पड़ल रहलाह। एक्का-दुक्का गँहिकी आबए, तकरा ओ चाह पिया देथि, पाइ ल’ लेथि, मुदा हृदय सँ आ मस्तिष्क सँ ओ कतहु आन ठाम छलाह। पछिला बीस बर्खक इतिहास मे ओ बौआ रहल छलाह। इतिहास जे छलै पछिला बीस बर्खक, जे घनघोर जंगल बनि गेल छलै। ओहि दिन मे जतन सँ रोपल पौध सभ आब बेतरतीब झाँखड़ बनि गेल रहए। औषधीय वनस्पति सभ सूखि क’ काठ भ’ गेल रहए आ ब’र-पीपर-पाखड़ि सन वृक्ष सभ धरतीक सभटा उर्वरता सोखि ल’ रहल छलै। हीरा महतो देखलनि जे छोटहन लता-गुल्म सभ कि तँ सुखा गेल छल, अथवा पीयर-कपीस भेल सुखा जेबाक क्षण मे प्रवेश क’ रहल छल। विशाल वृक्ष सभ अपन-अपन छाड़निक रद्दी सँ सौंसे इतिहास केँ कबाड़खाना बना देने रहए। आ ताहि पर सँ, सभटा रस चूसि गेल, तैयो सन्तोख नइं-हीरा पौलनि जे एकहक टा विशाल वृक्ष दस-दस टा जड़ि नमरा क’ धरती केँ सोंखि लेबाक आकुलता मे अछि। छोटहन सँ जे विशाल बनि रहल छल, सेहो सभ नहुएँ-नहुएँ एही अभियान मे जुटि गेल छल। आ रे बहिं, ई हमर देस थिक आ कि कोनो जंगल?-हीरा अपने केँ अपना कहलनि।
-ओहि बेर जे बड़का बाढ़ि एलै रहए हीरा-हीरा महतो अपनेकेँ अपना कहैत रहलाह-आ रे बा, एहन बिपत्ति काल नइं देखलौंहें। इन्दिरे गांधी के राज रहै ने? जते छाँटल शैतान सभ रहै, सबटा आन-आन काज छोड़ि क’ ब्लौक ध’ नेने रहै। बी. डी. ओ.केँ कहै जाइ हग, तँ हगए, मूत तँ मूतए। मिनिस्टर जे रहए चैधरी जी, से तँ लागए जेना एकरे सभक बल पर मिनिस्टर अछि। पचपनियाँ सभक सभटा रिलीफ साला इएह सभ खा जाइ? आ तों जे ठाढ़ भेलहक रहए हीरा, पचपनियाँ दिस सँ, अन्हड़-बिहाड़ि आबि गेल रहै। नइं? आ ओ जे छिनरी भाइ दू जूता मारलकौ रहए तोरा, से तँ आरो कमाल क’ गेलै। सौंसे परोपट्टा के पचपनियाँ तहिया एक भ’ गेल रहै। गुलामी के ओ अन्तिम दिन रहै। नइं? आइ कोइ कहतै जे ओहो समय अही गाम मे बीति चुकलैए?
-आ ओ जे रहथि हीरा, गजेन्दर मंडल पचगछिया बला, ओहो खूब मदति केने रहथि। हफ्ते-हफ्ते मीटिंग बैसए पचपनियाँ के, सौंसे परोपट्टा मे चेतना पसरि गेल रहै। पचपनियाँ के डीलर अलग, विभाग अलग, कोन लुच्चाक मजाल रहै जे एकटा बेहूसल बात कहि देतै? बात-बात पर कलक्टर-एस. पी.केँ उतरए पड़ैक, बी. डी. ओ. के कोन मानि? सभ कहौ तोरा नेताजी। नइं? लेकिन, नेता तों भेलहक कहिया? सभ दिन चाहक दोकान करैत रहलह, बारहो बरनक अइँठ धोइत रहलह!
फेर हीरा ओतहि पहुँचि गेलाह आ फेर उदासीनता गछाड़ि लेलकनि। मोन कचकि उठलनि।
कचकले मोन सँ हीरा धरती पर उतरलाह तँ यादि पड़लनि जे दूधबला केँ आबैक बेर भ’ गेलैए। ओ दुधौंटा खाली केलनि आ ससपेन-डेकची-दुधौंटा केँ कल पर ल’ जा क’ माँज’ लगलाह। आब बड़ी काल धरि कोनो गाड़ी केँ आना-जाना नइं छै, चैक खाली भ’ गेल अछि।
कोनो छोट छीन क्रिया अपन समानताक बहन्ना सँ पैघ-पैघ घटना सभ केँ स्मृति मे जगा दैत छै। हीरा बासन माँज’ लगलाह तँ अनेरो एकान्ती मुस्की मुस्कियाब’ लगलाह। अपनहि केँ अपना सम्बोधित कर’ लगलाह। जेना एहि बासन केँ ओ माँजि रहलाहें, तहिना एक दिन भीलो-तिरबेनी केँ, नागेसर-टुनमा केँ, सीतो आ बसन्त केँ, धुर कते कही, सौंसे पचपनिये केँ माँजने रहथि। वाह जी नेताजी, खूब केलह, माँजैत-माँजैत गतर-गतर के मैल छोड़ा देलहक-ओ अपने केँ अपना कहैत छथि। मुदा, सब चलि गेल। सबहक सब चलि गेल। मैदान एकदम्म खाली। हीरा केँ फेर मोन पड़लनि-जाइत काल पितम्बर कहने रहए-चलै छियह हीरा कका, धीया-पुता केँ देखिहक।
-ठीके तँ बात छिऐ भाइ, हमहीं ने एकटा बचल छिऐ-अपने केँ अपना हीरा कहैत छथि-एक माने मे अगर सोचहक तँ बसुदेबा कोनो अनुचित बात नइं कहने रहए। हमहूँ तँ ओकरा बड़ भारी बात कहने रहिऐ! हँ उचित कहने रहिऐ से अलग बात, लेकिन रहै तँ भारिए!
परसू साँझ खन हीराक दोकान पर नेता सभक रेठान लागल रहै। बजरंग दल के पाठक जी, आ कॉंग्रेसक ठाकुर जी मे टक्कर सुरू भेल रहए। विषय रहए-हवाला कांड। तुरन्त चर्चा चारा-घोटाला धरि पहुँचि गेल रहै। तखन एहि मे वि. पी. पाक सुनील झा आ राजद के बासुदेब भगत सेहो संग भ’ गेलाह। भाजपाक रामचन्द्र झा आ समताक धनुषधारी सिंह केँ चैक पहुँचबा मे आइ थोड़े बिलम्ब भेल रहनि जरूर, मुदा चारा-घोटाला सुरू होइत-होइत, ओहो लोकनि जुमि गेल छलाह। धुरझार चल’ लागल, धुआँधार। कखनो-कखनो तँ एहन होइ जे एक्के बेर पँच-पँच टा बीर अपन बहुमूल्य सिद्धान्त-वाक्य दाग’ लगै छलाह। ओ क्षण आसमान केँ फाड़ि दैबला क्षण होइ छलै। चैक मुदा अभ्यस्त छल। चैक लेल धनि सन। जनता-जनार्दन सभ अपन-अपन काज-रोजगार मे, अपन-अपन अमल मे लागल रहै छलाह।
चर्चा चलि रहल छल घमासान, हरेक नेता अधिक सँ अधिक अभिव्यक्त हेबाक अफरातफरी मे छलाह। मुदा, सभ क्यो एतबा समय निकालि लेल करथि जे बीच मे एक बेर हीरा केँ पूछि लेल करथिन-की हीरा, ठीक कहै छिऐ ने? ...की हीरा भाइ, तोहर की विचार? ...हीरा कका, तूँही कहक जे ई बात छिऐ कि नइं?-हीरा एक तरहें विचार-गोष्ठीक केन्द्र मे छलाह, यद्यपि ककरो कहियो ओ मंगनी चाह नइं पियाबैत रहथिन।
लागए जेना मण्डन-दल आ शंकराचार्य-दल मे तुमुल शास्त्रार्थ चलि रहल अछि आ निर्णायक छथिन भारतीक अवतार हीरा महतो। ताहि तरहक प्रतिष्ठा हुनका देल जाइनि!
प्रतिष्ठा हुनका बड़ भारी देल जाइनि, तकर कारण ई नइं जे चर्चाक अन्त मे ओ विजेता केँ माला पहिरा क’ श्रेष्ठ घोषित करै छलखिन, तकर कारण ई जे ओ लगातार चुप्प रहए छलाह, एकदम्म गुम्म आ बड़ जरूरी भेल तँ ‘हाँ हूँ’ करैत।
चर्चा चलल छल ओहि दिन जबर्दस्त, मुदा, पण्डित लोकनिक कहल छनि जे दुनिया मे जतेक तरहक बल अछि, ओहि मे टाकाक बल सभ सँ जब्बर होइए। जितलाह अन्ततः बासुदेब भगत। सौंसे इलाका मे अनघोल छै जे बासुदेब भगत पछिला पाँच साल मे पचास लाख टाका कमेलक अछि। ओ सभ केँ निरुत्तर क’ देलखिन। एक तरहें बुझू जे सभ क्यो गछि लेलनि जे चारा घोटाला जे छल से, बहुतो कारण सँ उचित बात छल। आ ई जे भेल अछि से कोनो गलत नइं भेल अछि।
बस, इएह क्षण छल जखन हीराक देह मे आगि लागि गेल रहै। आगि मात्रा मुहावरे टा मे लागल होइ, से बात नइं, हीरा एकदम होश मे अनुभव कएने रहथि जे हुनका देह मे आगि लागि गेल अछि आ ओ धू-धू क’ जरि रहलाह अछि।
भयावह प्रतिहिंसाक आवेग मे ओ बुमकारा छोड़ने रहथि-रे बसुदेबाऽऽऽ-एतबे बाजि क’ ओ रेघा देने रहथि। विस्फारित आँखि रहनि-आगि मे धह-धह करैत आँखि, एकाग्र बासुदेब भगत पर टिकल। निचला ठोर समुच्चा ओ दाँत तर मे दाबने रहथि आ दाँत किचने छलाह। सभ क्यो चकित रहि गेल रहथि। बासुदेब भगत केँ सेहो आश्चर्य लागल रहए जे ई हीरा कका तँ हुनका ओइ दिन मे बासुदेव छोड़ि क’ बसुदेबा नइं कहियो कहने रहथि, जाहि दिन मे ई हुनकर चेला छलखिन।
प्रतिहिंसाक आगि मे जरैत हीरा महतो बाजल छलाह-रे निर्लज्जा, एतबो सरम कर! जे कुकर्म करै छें से अपन करैत रह, लेकिन एना समाज मे नइं कहिऐ जे कुकर्मे करब ठीक छिऐ। एतबो रहम कर बहिं...
ई तँ बड़ भारी बात भेलै! करोड़पति आ एम. एल. ए. होइ लेल अग्रसर बासुदेब भगत केँ फूकि देने रहए। आऽऽऽ रे राम, एना तँ कोइ एस. पी. कलक्टरो ओकरा नइं कहि सकै छै। ओ क्रोध मे उठि क’ ठाढ़ भ’ गेल रहए। आ हीरा महतोक मुँह लग हाथ ल’ जा क’ कहने रहए-ऐ हीरा कका, जबान सम्हारि क’ बात करह! कोन बेटीचोद के कोठीक चाउर हम निकालि क’ ल’ आनलिऐ हें हौ? कहि त’ दिअए अइ गामक कोइ आदमी? बिना परमान के बात नइं बाजल करह।
-परमान? हँ रे बाबू, परमान तँ तोरे टा हिरदय जानैत हेतौ।-हीरा महतो आस्ते सँ बजलाह।
बासुदेब भगत मुदा, जेना हीराक बाते नइं सुनने होथि, घृणा आ क्रोधक पूर्ववत आवेग मे ओ बजलाह-आदमी केँ अपन औकात देखि क’ बात करना चाही। खाइ लए बार नइं, बोल बड़ भारी हौ? बारहो बरनक अइँठ धोइ छह, अहिना धोइत जिनगी बिततह।
एही सभ तरहक दू-चारि टा आरो सूक्ति आ लोकोक्तिक प्रयोग ओ प्रायः कएने हेताह, से तकर स्मरण सोगक कारण हीरा केँ नइं छै, आ क्रोधक कारण बासुदेबो केँ नइं।
-एक माने मे अगर देखहक तँ बसुदेबा कोनो खराबो बात नइं कहने रहए!-हीरा महतो अपने केँ अपना कहलनि-तोंही ओकरा कम भारी बात कहि देलहक?-दोख तोरे छौ हीरा, कोइ दोसर दोखी नइं अछि। जादब जी जखन मिनिस्टर भेलाह तँ ओहो तँ तोरा कहने रहथुन-हीरा छोड़ह ई धन्धा, ठीकेदारी लाइन मे आबह।-तोंही नइं गेलहक।
बरतन-बासन माँजि क’ हीरा घुरलाह, तखन, हुनका मोन पड़लनि जे दूधबला केँ तँ आइ ओ मना क’ देलखिन अछि। साँझ मे तँ आइ दोकान बन्द रहतै।
हीराक नस मे उत्साहक सुरसुरी पसरि गेलनि। ओ दोकान बन्न क’ आँगन जाएब उचित बुझलनि। धीया-पुता फुच्ची-शीशी जमा क’ सकतै की नइं! दू टा केराक गाछ सेहो काटबाक अछि, गेटो बनाए देबै। दीप जरए आइ भारत माता के नाम पर। वन्दे मातरम्। हीरा अपने केँ अपना कहलनि-नइं रे भैया, नइं! हारि तँ हम नहिएँ मानबहु।
काल्हि सँझुकी पहर जिला जन सम्पर्क विभागक गाड़ी चैक पर एलै रहए। जीप सँ प्रचार होइत रहए जे अइ साल ‘आजादी के पचासम वर्षगांठ’ छिऐ। स्वर्ण जयन्ती। से, अइ दिन सब क्यो अपना-अपना घर मे ‘दिवाली’ मनाउ। हीरा सुनने छलाह, अझक्के-सन। कान-बात नइं देलखिन। एहिना बहुत तरहक प्रचार होइत रहै छै। मुदा, गाड़ी चैक पर आबि क’ रुकि गेलै आ रुकि क’ प्रचार करए लगलै। गोलम्बर पर ओहि कालमे ‘एलेवन स्टार’ के नौजबान सभ गाँजा पिबैत रहए। ओहि नौजबान सभक कान मे झ’र पड़लै आ दिक भेलै। ओ सभ चहटि क’ जीप बला लग आएल छल आ प्रचार बन्द करबा लेल कहने छल। तकरा बाद ‘एलेवन स्टार’ क बाॅस प्रचार बला केँ कहने रहै-आप किसके तरफ से परचार करने आए हैं?
-ओ...। बिहार सरकार हमको कहता है दिवाली मनाने के लिए, हम तेल कहाँ से लाएँगे? बिहार सरकार हमको तेल का पैसा देगा? साला घोटाला करेगा वो सब, और दिवाली मनाएगा पब्लिक? इतना बेकूफ समझते हैं पब्लिक को? बोलिए, जवाब दीजिए।
प्रचार बला गुम भ’ गेल रहए। बाँकी नौजबान सभ हिहिया देने रहए।
एहि क्रममे जखन हल्ला भेलै, तखन हीरा महतो अकानने छलाह आ बातकेँ बुझने रहथिन। प्रचार बला अपन जीप ल’ क’ आन-आन टोल प्रचार करए चलि गेल रहै। हीरा महतो केँ एलेवन स्टारक मन्तव्य बड़ स्पर्श कएने रहनि। ओ बड़ी काल एहि विषय मे विचार कएने रहथि। आ तखन अपने केँ अपना कहने रहथिन-रस्ता लेकिन ई ठीक नइं भेलै हीरा! नइं? की इएह होअए जे हम सभ किछु नइं करी? हमर कोनो फर्ज नइं?
आ, हीरा तखनहि निर्णय कएने छलाह जे आइ दिवाली मनौताह। दूधबला केँ रोकि देने रहथिन। तेलक इन्तिजाम केने रहथि। आँगन जा क’ कनियाँ आ धीया-पुता केँ निर्देशो द’ देलखिन। मुदा, जुलुम देखियौ जे आइ भरि दिन बिसरल रहलाह।
हीरा आँगन घुरलाह। फुच्ची-शीशी ताकल गेल। बाती बनल। तेल पड़ल। केराक थम्ह काटल गेल। गेट सजल। बाँसक बत्ती जहाँ-तहाँ बान्हल गेल आ ताहि पर डिबिया जराओल गेल। धीया-पुता आनन्द मे छल। सौंसे टोलक नेना-भुटका जुमि गेलै। मुक्त आलाप पसरए लागल। हीरा परम प्रसन्न छलाह। हुनकर मोनक उदासीनता जेना झरकि-झरकि धरती पर खस’ लागल-एनमेन फतिंगा जकाँ।
ताही काल मे पं. भोलानाथ मिसर हीराक ओहि ठाम पहुँचलाह। देखलनि जे सौंसे गामक भकोभन्न अन्हरियाक बीच हीरा महतोक दलान जगमगा रहलनि अछि। पुछलखिन-की हीरा, ई की हौ?
-आइ स्वर्ण जयन्ती दिवस छिऐ कका।
-हँ हौ, प्रचार हमहूँ सुनने रहिऐ। इच्छो भेल रहए जे दीप जराएल जाए। मुदा, बिसरि गेलिऐ। तोहूँ हमरा नइं कहलह!
-उचित बात कोइ थोड़े बिसरै छै कका!-बहुत आस्ते सँ हीरा कहलखिन, जेना ओ पण्डित जी केँ नइं, अपने केँ अपना कहि रहल होथि!!
पण्डित जी आगाँ बढ़ि दरबज्जा पर जा क’ चैकी पर बैसि रहला। ओहू ठाम जगमग करै छलै। बजलाह-आबह हीरा, बैसल जाए कनी काल।
-हे इएह अबै छी कका-कहैत हीरा आँगन गेलाह आ ओम्हर सँ भरि चँगेरी पेड़ा नेने घुरलाह। सौंसे टोलक नेना-भुटका केँ पेड़ा बिलहि क’ ओ पंडी जी लग पहुँचलाह। पण्डित जी एकटा पेड़ा लेलनि, एकटा हीरा अपनहुँ लेलनि।
इजोतक जगमगी आ पेड़ाक मिठास सँ प्रसन्न होइत पण्डित जी बजलाह-वाह हीरा, वाह, असल मर्द तों छह जे भारतमाताक पर्व मनेलह। ओम्हर देखहक जे सौंसे गाम अन्हार मे बिलाएल छै।
बाल-गोपालक संग हँसी-खेल करैत हीरा एखन चंचल बनल छलाह। पण्डित जीक गप हुनका अचानक गम्भीर बना देलकनि। बजलाह-दुनू बात तँ अहीं करै छिऐ कका! सौंसे गाम जखन अन्हरिया मे बिलाएल छैहे, तखन हम असल मर्द कोना भेलहुँ?
-हँ, बात तँ ठीक हौ; मुदा ई ककर सक?-पण्डित जी बजलाह।
-हें... हें... हें हें...-हीरा हँस’ लगलाह। बजलाह-अइ गामक पचपनियाँ केँ देखियौ कका! आ, अइ गाम केँ की, सौंसे देशे केँ देखि लियौ। लोक गुलाम रहए। क्यो एकटा मर्द आदमी एलै, जुगुत बतेलकै, लोक जतन केलक आ आजाद भेल। थोड़ बरस बितलै कि फेर गुलाम भ’ गेल। आजादी केँ सम्हारि क’ राखब जँ पार नइं लागए तँ एकरा की कहबै?
ताधरि, बहार मे बच्चा-पार्टी मे घोल-घमासान होअए लागलै। हीरा बहार निकललाह। ओ देखलनि जे ऊँचका बत्ती परहक एकटा डिबिया मिझा गेलैए, जकरा फेर सँ जरेबाक लेल बच्चा सभ मे अफरा-तफरी मचल छै। सभ सँ बेसी परेशान अछि बबलू, पितम्बर पासवानक बेटा। हीरा महतो केँ ई दृश्य बड़ नीक लगलनि। ओ पण्डित जी केँ बजौलनि। कहलखिन-कका, एखने अहाँ पुछने रही ने जे ई ककर सक? हे इएह देखियौ! मिझाएल डिबिया केँ जरेबाक लेल कते बेचैनी छै!
पण्डित जी बबलू केँ पीठ ठोकलखिन। हीरा ओकरा कोरा मे उठौलनि। बबलू मिझाएल डिबिया उतारलक। डिबिया मे तेल छलैहे, ओ बसातक झोंक मे मिझा गेल छल। बबलुए हाथें फेर डिबिया जरबाओल गेल। सभ बच्चा थपड़ी पाड़ए लागल।
•••
तारानन्द वियोगी मैथिलीक सुप्रतिष्ठित साहित्यकार छथि। सृजनात्मक आ आलोचनात्मक दुनू तरहक लेखन मे प्रायः समान रुचि आ गति, किन्तु मूलतः कवि छथि। उग्रतारा पीठ महिषी (सहरसा) निवासी वियोगी संस्कृत सँ साहित्याचार्य छथि एवं मैथिली साहित्यिक जगत मे दलित साहित्यक प्रवक्ताक रूप मे जानल जाइत छथि। यात्री-नागार्जुन आ राजकमल चौधरी पर केंद्रित संस्मरण पुस्तक प्रकाशित। 'ई भेटल तँ की भेटल' पुस्तक लेल हिनका बाल साहित्य मे साहित्य अकादमिक बाल साहित्य पुरस्कार प्राप्त छनि। प्रस्तुत कथा सन्धान(सम्पादक-अशोक) सँ एतए साभार प्रस्तुत अछि। वियोगी सँ tara.viyogi@gmail.com पर सम्पर्क सम्भव।


text:
कोनो काज करबाक लेल कटिबद्धता आवश्यक होइ छै. 10 साल पहिने एही कटिबद्धता संग एकटा लुक्खी प्रयास शुरू केने छलहुं. अनेक झंझावात सहैत ई प्रयास अपन दशक पूर्ति क' रहल अछि से एक बेर फेर असीम उत्साह सं भरि देने अछि.
मिथिमीडिया आइ अपन स्थापनाक एक दशक पूर्ण केलक अछि. 15 अगस्त 2012 कें औपचारिक रूप सं एक अभियान जकां शुरू भेल छल मिथिमीडिया! ई बेस संतोषप्रद अछि जे हमरा लोकनि एहि माध्यम कें एतेक साल ने मात्र जिया लेने छी, अपितु आगू सेहो बढ़ा रहल छी.
संघर्षे करैत हमरा लोकनि एतेक साल धरि निरंतरता बनओने रखलहुं अछि आ ई अत्यंत संतोषक विषय अछि. आरंभहि सं मिथिमीडिया कें पाठकक प्रेम भेटैत रहल अछि. देश-विदेश मे पसरल मैथिल बेर-बेर मिथिमीडिया पर आबि हालचाल सहित मैथिली साहित्य केर आस्वादन करैत रहैत छथि. मिथिमीडिया वेब पर अपन डोमेन मध्य एहन महत्वपूर्ण जगह अछि, जतय भाषा-साहित्य सं ल' आन-आन विषयक स्तरीय कंटेंट मैथिली भाषा मे उपलब्ध अछि. कंटेंट क्वालिटी, तकनीक, प्रसार आदि अनेक मोर्चा पर मिथिमीडिया वेब पर मैथिलीक नेतृत्व क' रहल अछि.
एहि किछु साल मे हमरा लोकनिक सोझां अनेक एहन अवसर आएल अछि, जाहि सं उत्साह बढैत गेल अछि. ऑनलाइन सुविधा जेना-जेना बढ़ल जा रहल अछि, मिथिलाक सामान्य पाठक, विद्यार्थी, शोधार्थी आदि अनेक लोक एहि पोर्टलक उपयोगी कंटेंट सं थोड़-बहुत लाभान्वित सेहो भ' रहल छथि. समाजोत्थान मे एकरत्ती 'लुक्खी योगदान' त' अबस्से देल अछि, जेना कि किछु प्रतिक्रिया सब हमरा लोकनि धरि पहुंचैत रहैत अछि.
मिथिमीडिया एकटा बेहतर डिजिटल कंटेंट प्लेटफार्म बनए ताहि दिशा मे लगातार प्रयास जारी अछि. संगहि एकर सेवा केर विस्तार होइ, एहू दिशा मे काज कएल जा रहल अछि. मिथिमीडिया कतेको कार्यक्रम, अभियान आदि मे सेहो सामर्थ्य अनुरूप संग देइत रहल अछि. भाषा-साहित्य आ मैथिली मीडिया केर विकास हेतु हमरा लोकनि लगातार कतेको प्रोजेक्ट सबहक संग मिलि काज क' रहल छी. संगहि अनेक एहन उपलब्धि सब अछि जे हमरा लोकनि कें उत्साहित करैत रहैत अछि.
मैथिली भाषा मे काज करैत डिजिटल जगत मे अवसर कम छै, मुदा अवसर नै छै, से आब कहल नै जा सकैत अछि. मिथिमीडिया अनेक पैघ कंपनी सब संग वेब पर मैथिली सामग्री केर विस्तार हेतु काज केलक अछि, क' रहल अछि. आइ गूगल सन बड़का प्लेयर मैथिली भाषा मे जे काज क' रहल अछि, ओहि मे मिथिमीडिया केर साक्षात रूप सं नै बेसी त' थोड़ योगदान जरूर अछि.
समय कखनो आसान कखनो विपरीत होइ छै, मुदा दृढ़ता संग कम सं कम ठाढ़ रहब जरूरी हाेइ छै. अपने लोकनिक सहयोग, शुभेच्छा सं हमर कटिबद्धता आओर दृढ़ होइत अछि. एहि दस सालक यात्राक्रम मे बहुत सहयोगी लोकनि संग अएलाह, जे जतेक डेग संग छलाह, जे संग छथि, हुनका सब कें धन्यवाद करैत छी. सबहक सहयोग आ संग सं ई प्रयास चलैत रहत से विश्वास अछि. सीमित संसाधन आ अनुभव संग मिथिमीडिया डेगा-डेगी बढ़ल जा रहल अछि.
पाठक ओ अपन सभ सहयोगी लोकनिक प्रति आभार प्रकट करैत नूतन बरख आ नूतन चुनौती सहित आओर बेसी कार्य अवसर ल' आबए ताहि शुभकामना संग बधाइ. जय मैथिली!
— रूपेश त्योंथ (संस्थापक सम्पादक)
Tags: आलेख


text:
दुसान्बे ( ) ताजिकी: ДyшaHбe, ur, Dushanbe मध्य एसिया कऽ देश ताजिकिस्तान कऽ राजधानी आ सबसँ पैग शहर छी। एकर जनसंख्या २००८ मे ६,७९,४०० अनुमानित केने छल । शहर क १९२९ तक द्युशान्बे ( Dyushanbe) कऽ नामसँ जानल जाएत छल आ १९२९ सँ १९६१ तक एकर नाम स्तालिनाबाद ( CTaлиHaбaд, Stalinabad) रहल ।
↑
Population of the Republic of Tajikistan as of 1 January, State Statistical Committee, Dushanbe, 2012 (रसियाली)
उत्तर तथा मध्य एसिया दक्षिण एसिया दक्षिणपूर्व एसिया पश्चिम तथा दक्षिणपश्चिम एसिया
, बन्दर सेरी बेगावान ब्रुनाई
, बैङ्कक थाइल्याण्ड
, डिली पूर्वी टिमोर
, फ्लाइङ फिस कोभ ( क्रिसमस द्वीप अस्ट्रेलिया)
, हनोई भियतनाम
, जकार्ता इन्डोनेसिया*
, क्वालालम्पुर मलेसिया
, मनिला फिलिपिन्स
, नेपिडव म्यानमार
, नोम पेन्ह कम्बोडिया
, पोर्ट मोरेस्बी पपुवा न्युगिनी
सिंगापुर
, भियनटियान लाओस , पश्चिम टापु ( कोकोस (किलिङ) टापु अस्ट्रेलिया)
, अबु धाबी संयुक्त अरब इमिरेट्स
, अम्मान जोर्डन
, अंकारा टर्की*
, बगदाद इराक
, बाकु अजरबैजान*
, बेरुत लेबनान
, काइरो इजिप्ट*
, दमास्कस सिरिया
, दोहा कतार
, एपिसकोपी ( अक्रोतिरी आर धेकेलिया युके)
, जेरुसेलम प्यालेस्टाइन †
, जेरुसेलम इजरायल †
, काबुल अफगानिस्तान
, कुवैत सिटी कुवैत , मनामा बहराइन
, मस्कट ओमान
, निकोसिया साइप्रस*
, उत्तर निकोसिया * उत्तरी साइप्रस
, रियाध साउदी अरबिया
, साना यमन
, स्टेपनाकेर्ट * नगोर्नो-काराबाख
, सुखुमी अबखाजिया *
, बिलिसी जर्जिया*
, तेहरान इरान
, शिनवाली * दक्षिण ओसेटिया , येरेवान अर्मेनिया*


text:
CPE Status by UGC
Accredited Grade 'A' (3rd Cycle) by NAAC with CGPA 3.27/4
Introduction of the department
Maithili is an Indo-Aryan language spoken in native parts of India and Nepal. In India, it is widely used in Bihar and north-eastern Jharkhand. In Nepal, it is native to eastern Terai and is the second official language of the country. From 8th century, Maithili literature constitutes of poetry, drama, short stories, novels, documents and other huge writings in the Maithili script called TIRHUTA (MITHILAAKSHAR). The most famous literary figures in Maithili are the prose writer, Jyotirishwar (1280-1340) and poet Vidyapati (1360–1450) who wrote their works in Maithili, at a time when state's official language was Sanskrit.
The department offers Undergraduate and Post-Graduate courses. Apart from that, it offers subsidiary program in B.A. honours and in 11th and 12th as well. The students are continuously assessed through classroom interactions, tests, quizzes, assignments, group discussion and projects.The student’s success rate is 100% and most of our students are well placed in good organizations and in government services. Since, Maithili is included in the 8th schedule of the constitution; students appear in Union Public Service Commission (UPSC) and Bihar/Jharkhand Public Service Commission (BPSC/JPSC) exams with Maithili as their core subject. Students opting for this subject can also apply for the job of translators in Lok Sabha/Rajya Sabha/RBI and other government and banking sector. Many students are working as professors in universities of India and Nepal and as teachers and principals in government schools. Many of them are working in corporate sector also.
Importance of the subject
In the age of globalisation, where domination of one language, one food habit, same costumes, rituals and cultures are over-powering the entire world, it is necessary to feel the individuality and diversity of language and its rich traditions, history and culture. Language and dialects, the core tool of communication is slowly dying in the time of globalisation. In this worse situation, the state of Bihar and its government are trying their best to save its geographical individuality, speciality, local rituals and cultures, languages and dialects. In the journey of about three decades of the department, in this college, it has played an important role in this conflict and has imbibed a sense of humanity, sensibility and the process of knowledge and learning through their mother tongue. By the study of this language and literature, students get to know about the importance and rich history of Maithili and are passing it on to the upcoming generation.
Major contributions of the department towards knowledge generation
The department creates a learning environment which is helpful for the development of the ability to think critically and independently and making of socially aware and enthusiastic students who have imbibed human values and are ethical in their practices.The department not only focuses on textbook and theoretical knowledge but also on sensitizing students towards the issues and subjects which needs attention, so that the acquired learning can translate into positive social intervention.The activities conducted by the department provides learning opportunities and exposure to the students. Essay-poetry writing and recitation activities are regularly organized by the department to promote student participation and performance. Guest lectures, online and offline seminars, interactive sessions on relevant themes are also organized. The department provides constant guidance and counselling on both academic and personal issues of the students.
परिचय
मैथिली भारोपीय भाषा-परिवारक भाषा थिक जे भारत आ नेपाल मे बाजल जाइत अछि। एक दिस भारत मे, बिहार आ उत्तर-पूर्वी झारखण्ड मे एकर व्यापक उपयोग होइत अछि तँ दोसर दिस नेपालक तराई क्षेत्र मे। नेपाल मे मैथिली दोसर राजकीय भाषा थिक। आठम शताब्दी सँ मैथिली मे गद्य आ पद्य लिखित रूप सँ उपलब्ध भेटैत अछि, जाहि मे कविता-गीत, नाटक, कथा आदिक संगहि अन्य दस्तावेज शामिल अछि, जे अधिकांश मिथिलाक्षर अथवा तिरहुता लिपि मे अछि। मैथिलीक प्रसिद्ध साहित्यिक अवदानी पुरुष मे गद्यकार ज्योतिरीश्वर (1280-1340) आ महाकवि विद्यापति (1360-1450) छथि जे राजकाजक तत्कालीन भाषा संस्कृत रहितहु मैथिली मे साहित्य सृजन कयलनि।
मैथिली विभाग मे स्नातक आ स्नातकोत्तर स्तरक पाठ्यक्रम संचालित होइत अछि। एकर अतिरिक्त, स्नातक (प्रतिष्ठा) मे सब्सिडीयरी विषयक रूप मे तथा एगारहवीं आ बारहवीं स्तर पर सेहो पढाओल जाइत अछि। छात्र-छात्रा लोकनिक सतत मूल्यांकन कक्षा मे तँ होइतहि छनि जे परीक्षा, क्विज, समूह चर्चा, प्रोजेक्ट-कार्य आदिक माध्यम सँ सेहो कयल जाइत छनि। विद्यार्थी लोकनिक सफलताक प्रतिशत शत-प्रतिशत अछि तथा अधिकांश नीक संस्थान आ सरकारी कार्यालय मे उच्च-पदस्थ छथि। मैथिली भारतीय संविधानक आठम अनुसूची मे सम्मिलित भाषा थिक, अस्तु विद्यार्थी लोकनि संघ लोक सेवा आयोग, बिहार लोक सेवा आयोग आ झारखण्ड लोक सेवा आयोगक विभिन्न प्रतियोगी परीक्षा मे मुख्य विषयक रूप मे मैथिली राखि सम्मिलित होइत छथि आ सफल होइत छथि। लोकसभा, राज्यसभा, भारतीय रिजर्व बैंक सहित अन्य बैंक ओ व्यापारिक संस्थान मे अनुवादकक पद पर सेहो कार्यरत छथि। अनेक छात्र-छात्रा भारत आ नेपालक अनेक विश्वविद्यालय मे प्राध्यापक पद पर कार्यरत छथि तँ अनेक सरकारी स्कूलक शिक्षक आ प्रधानाध्यापक पद धरि सेहो सुशोभित कयलनि अछि। अनेक तँ कॉरपोरेट सेक्टर मे सेहो सफलतापूर्वक कार्य क’ रहल छथि।
विषयक महत्त्व
भूमंडलीकरणक वर्त्तमान समय मे जतय एक भाषा, एके रंगक भोजन, एके तरहक वस्त्र, रीति-रिवाज आ संस्कृति सम्पूर्ण विश्व केँ गछाड़ने जा रहल अछि, ई अत्यंत आवश्यक अछि जे भाषाक निजता आ विशिष्टताक सम्मान कयल जाय आ ओकरा अक्षुण्ण रखबाक प्रयास कयल जाय। ओकर गौरवशाली परम्परा, इतिहास आ संस्कृति केँ बचयबाक प्रयास कयल जाय। भूमंडलीकरणक एहि दौर मे मुदा सम्प्रेषणक ई प्रमुख माध्यम “भाषा आ बोली” धीरे-धीरे विलुप्त भ’ रहल अछि। एहि विपरीत परिस्थिति मे सेहो बिहार राज्य आ ओकर सरकार अपन भौगोलिक निजता आ विशिष्टता, स्थानीय रीति-रिवाज आ संस्कृति, भाषा आ बोली केँ बचयबाक लेल प्राणपण सँ प्रयासरत अछि। एहि कॉलेज मे मैथिली विभागक लगभग तीन दशकक अनथक यात्रा एहि दिशा मे महत्त्वपूर्ण माध्यम बनल अछि। मातृभाषाक माध्यम सँ मानवीयता, संवेदनशीलता आ ज्ञानार्जनक लेल उत्प्रेरक बनल अछि। मैथिली भाषा-साहित्यक अध्ययन सँ विद्यार्थी लोकनि मिथिलाक महत्त्व, इतिहास आ परम्परा सँ तँ अवगत होइतहि छथि, प्राप्त ज्ञान केँ अगिला पीढी धरि पहुँचयबा मे सेहो समर्थ भ’ रहल छथि।
ज्ञानार्जन लेल महत्त्वपूर्ण योगदान
स्वतंत्र आलोचकीय दृष्टिकोण सँ विमर्श करबाक हेतु विभाग छात्र-छात्रा लेल ज्ञानार्जनक समुचित वातावरण उपलब्ध करबैत अछि। एहि क्रम मे हुनका सामाजिक रूप सँ जागरूक आ प्रतिबद्ध बनबैत मानवीय मूल्य सँ ओतप्रोत करब आ तकरा जीवन मे व्यावहारिक रूप देबाक लेल उत्प्रेरित करैत अछि। विभाग मात्र पाठ्य-ग्रंथक आधार पर सैद्धांतिक ज्ञान मात्र धरि केन्द्रित नहि रहि, ओहि सभ सामाजिक-आर्थिक समसामयिक आ ज्वलंत विषय पर संवेदनशील बनयबाक प्रयास करैत अछि जे सीखल ज्ञान केँ सकारात्मक सामाजिक हस्तक्षेप मे परिणत करबा मे सबलता प्रदान करए। विभागीय गतिविधि छात्र-छात्रा केँ सिखबाक आ व्यक्तित्व विकासक अवसर प्रदान करैत अछि। निबंध आ काव्य लेखन तथा पाठ प्रभृति गतिविधि विद्यार्थीक सहभागिता आ प्रदर्शन केँ उच्च मूल्यवत्ता प्रदान करैत अछि। प्रासंगिक आ मूल्यवान विषय केन्द्रित अतिथि व्याख्यान, ऑनलाइन आ ऑफलाइन संगोष्ठी, अंतर्क्रियात्मक सत्र आदि सेहो आयोजित होइत अछि। विद्यार्थी लोकनिक पढाई-लिखाईक अतिरिक्त हुनक व्यक्तिगत समस्याक समाधान लेल सेहो विभाग मार्गदर्शन आ काउंसलिंग करैत अछि।
Copyright © 2022 A N COLLEGE. All Rights Reserved. | Designed & Maintained By: Fillip Technologies


text:
पटना, मिथिला मिरर: बिहारक मुख्यमंत्री नीतीश कुमारक अध्यक्षता मे कैबिनेट के बैसक मे मंगलदिन सरकारी कर्मचारीक लेल खुशखबरी लय क आयल। बैसक मे कैलेंडर 2017 के मंजूरी दैत सरकारी छुट्टी मे इजाफा कय देल गेल। नव साल स बिहार सरकार के कर्मचारी के 35 के बदले 40 छुट्टी भेटत।
केबिनेटक बैसक मे 2017 के कैलेंडर के मंजूरी दैत छुट्टी मे इजाफा कायल गेल। आब बिहार सरकार के सब कर्मचारी के साल मे 40 अवकाश भेटत। गुरु गोविंद सिंह’क 350’म जयंती पर आयोजित प्रकाशोत्सव के लेल राज्य सरकार 3 दिनक छुट्टी घोषित केलक अछि। ई छुट्टी 3-5 जनवरी तक रहत। संगहि गांधीक चम्पारण यात्रा के शताब्दी समारोह के सेहो 2 दिनक अतिरिक्त अवकाश राज्यकर्मी के देल गेल अछि।
वर्ष 2017 मे 17 आ 18 अप्रैल क छुट्टी घोषित कायल गेल अछि। अहि के अलावा नीतीश सरकार शराबबंदीक बाद निबंधन, मद्य निषेध आ उत्पाद विभागक नाम बदलि कय मद्य निषेद, उत्पाद आ निबंधन विभाग कय देलक अछि।


text:
आम लोक बड़ सेहन्ते आ संघर्ष सं मोबाइल कीनैत अछि आ से जओं हेरा गेल वा चोरी भ' गेल त' से एकटा बड़का झटका सं कम नै होइ छै. हमहूं मोबाइल हेरा नेने छी आ हमरे जकां आओरो गोटे एहि अनुभव सं गुजरल हेताह. मुदा संतोषजी कें मोबाइल हेरेबाक अनुभूति तखन खुशी मे परिणत भेल, जखन हुनका एक-आध घंटाक बादे मोबाइल भेटि गेलनि.
संतोष मिश्र तकनीक प्रेमी लोक छथि आ से हुनका एकर लाभ भेटलनि. जखन हुनक मोबाइल कोनो चोर ल' लेलकनि त' ओ पुलिस कम्प्लेन लेल सोचए लगलाह. हालांकि हुनक मित्र लोकनि, जिनका सं मोबाइल हेरेबाक जिकर केलनि सब यएह सलाह देलकनि. मुदा ओ पुलिस लग जेबा सं पहिने अपन ऑफिस पहुंचैत छथि आ गूगल मे लॉग-इन करैत छथि.
गूगलक सेटिंग्स मे हुनका मोबाइल केर लोकेशन देखबए लगैत छनि. तकनीक प्रेमी रहने हुनक इंटरेस्ट बढैत छनि आ ओ पहुंचैत छथि Google Maps पर. हुनका हेराएल मोबाइल केर लोकेशन स्पष्ट देखा रहल छलनि. ओ ताधरि लोकेशन ट्रैक करैत रहलाह जाधरि मोबाइल मूव करैत रहल. जखने मोबाइलक मूवमेंट स्थिर भेल त' ओ अपन एक मित्रक संग लोकेशन पर गेलाह त' एक व्यक्ति लग हुनक फोन छलनि, जतय सं हुनका फोन भेटि गेलनि.
संतोषजी कहैत छथि,
'ई अनुभूति कोनो जादो सं कम नै लागल. गूगल मैप मे मोबाइल हेरेलाक बाद रजिस्टर करैत कनेक परेशानी भेल मुदा ट्रैक भेटल आ पुलिसक पचड़ा मे पड़ने बिनु मोबाइल भेटि गेल. गूगल जतेक तेजी सं मोबाइल ताकि देलक से पुलिस बूते संभव नै होइत.'
Google कें एहि हेतु बहुत रास बधाइ! ओ लोकनि तकनीकक माध्यमें जीवन कें आसान आ सुरक्षित सेहो क' रहल छथि.


text:
अटल मिथिला :: प्रतिभा खोज प्रतियोगिता 2020
“मैथिल मंच” आ “युवा संस्कार मिथिला फ़ाउन्डेशन” के संयुक्त तत्वावधान में आयोजित होबयवला मिथिला स्तरीय “अटल मिथिला-प्रतिभा खोज प्रतियोगिता 2020” सम्पूर्ण मिथिला क्षेत्र में आयोजित कयल जायत। एहि प्रतियोगिताक मुख्य उद्देश्य मिथिला क्षेत्र के होनहार छात्र के चयनित कय सम्मानक संग हुनक सहयोग कयनाई अछि।
ई प्रतियोगिता पाँचवाँ सँ बारहवाँ कक्षा तक के छात्र सबलेल होयत आ हर कक्षा के प्रथम तीन(प्रथम, द्वितीय और त्रितीय) के संग 50 सफल छात्र के सम्मानित कयल जायत। एहि प्रतियोगिता के लेल प्रखण्ड स्तर पर परीक्षा केन्द्रक व्यवस्था कयल जायत।
प्रतियोगिता में कक्षा स्तर पर पाठ्यक्रम के संग मिथिला के गौरवमयी इतिहास आ वर्तमान सँ जुडे प्रश्न पूछल जायत। प्रश्नपत्र 100 अंक के रहत जहिमें पाठ्यक्रम स 100 प्रश्न पूछल जायत जहिमें 80 प्रश्नक उत्तर देबय के होयत आ बाकी 50 प्रश्न मिथिला के बारे में रहत जहिमें 20 प्रश्नक उत्तर देनाई अनिवार्य होयत।
एहि प्रतियोगिता के क्रम में समस्त मिथिला क्षेत्र में विभिन्न कार्यक्रम के द्वारा जनगणना 2021 में मातृभाषा मैथिली (भाषा कोड 162) चुनबाक लेल जनजागरण कयल जायत, संगहि सम्पूर्ण मिथिला के गौरवमयी इतिहास के जानकारी के गाँव-गाँव तक पहुँचाकय मिथिला आँदोलन लेल अलख जगाओल जायत।
एहि प्रतियोगिता के लेल नामांकन 2 जुलाई 2020 से 15 अक्टूबर 2020 तक होयत आ परीक्षाक आयोजन 1 नवंवर 2020 सँ 15 नवंबर 2020 तक कयल जायत।
एहि प्रतियोगिताक परिणाम के घोषणा समारोहपूर्वक दिनांक 21, 22 आ 23 नवंबर 2020 के घोषित कयल जायत।


text:
चाहे एहिपार आकि ओहिपार हेबाक चाही
टुटल लचरल आब रहब कतेक दिन
संगठित होमयक सहियार हेबाक चाही
आब ने एहितरहेँ बीतय निसि-वासर यौ
नेन्ना सँ बुढक मुहें ललकार हेबाक चाही
माय बहिन बेटी केर मुहें आब सगरो सँ
रणचंडी सन गर्जन हुंकार हेबाक चाही
सहैत रही ने आब बुरिबक बनि बैसल
ठामहिं ठाम जूल्मक प्रतिकार हेबाक चाही
मुहें टा सए ने मैथिल बनि रही एकसरे
मिथिला मैथिल सन व्यवहार हेबाक चाही
भेटत ने अधिकार बिना संघर्ष बुझि राखु
जन गन में पाबै क' उदगार हेबाक चाही
होईक सभक संग सभतरि सँ सभ रुपे
मुदा क्षण भरि में नै घनसार हेबाक चाही
छोट पैघ आ उंच नीचक आब छोड़ू भाभट
सबहक एक सन अधिकार हेबाक चाही
साल पैसठंम बीत रहल स्वतंत्र कहाँ छी
सरिपहुँ स्वतंत्रताक नियार हेबाक चाही
कहय "राजीव" नै हमरा सँ त' अहीं सँ बरू
मिथिला आ मैथिल केर उद्धार हेबाक चाही
Tags: साहित्य


text:
मैथिली फिल्म 'घोघ मे चाँद' सं चर्चा मे आएल अभिनेता रूपक शरर सं मैथिली सिनेमाक विभिन्न बिंदु पर बात कयलनि मिथिमीडिया संपादक रूपेश त्योंथ. प्रस्तुत अछि बातचीत केर प्रमुख अंश—
रूपकजी, सभ सं पहिने अपने कें 'घोघ मे चाँद' लेल बधाई. फ़िल्मक बेस प्रशंसा भेल अछि. केहन लगइए प्रतिक्रिया बुझि?
जी, बहुत-बहुत धन्यवाद! सभ सं पहिने हम समग्र मिथिलावासी कें आभार प्रकट क’ रहल छी जे हुनका लोकनि कें ई सिनेमा नीक लगलनि. आ संगहि “घोघ मे चाँद” सिनेमा कें प्रशंसा योग्य बनेबाक हेतु समस्त टीम कें धन्यवाद.
अच्छा, ई कहू जे अभिनय मे करियर बनयबाक हेतु कोना आ की सभ कयलहुँ?
सांच पुछू त’ अभिनय कें शुरुआत तखने भ’ गेल छल जखन कि हमरा अभिनय कें ‘अ’ अक्षर नै अबैत छल... कनिएटा रही, तखने सं मंच पर ठाढ़ क’ देल जाइत रहय, कखनो ‘कृष्ण’जी कें रूपमे त' कखनो ‘कोरस’क रूप मे... समय बितला पर ‘अभिनय,’ ‘आदत’ बनि ‘अंग-अंग’ मे समा गेल... रहल गप्प अभिनय कें करियर बनयबाक, त' एकर सपना ओही दिन देख लेल, जाहि दिन अपना आप कें पहिल बेर टी.वी पर देखल... मौका छल मुज़फ्फ़रपुर दूरदर्शन पर एकटा कार्यक्रम कें ‘होस्ट’ करय कें... एकरा तुरंत बाद ‘व्यावसायिक थिएटर’ दिस रुख केलहुँ आ मंडी ड्रामा स्कूल सं अभिनय मे एक वर्षीय ‘डिप्लोमा’ ल’ करियर बनेबा हेतु मुंबई बिदा भेलहुँ.
फिल्म 'घोघ मे चाँद' कोना भेटल आ एहि सं पहिने बतौर अभिनेता की सभ कयलहुँ?
दिल्ली मे थिएटर करबा काल किछु मैथिली एल्बम करबाक मौका भेटल छल, जकर श्रेय हमर मित्र चन्दन झा कें जाइ छनि... मुंबइ पहुंचला पर एकता कपूरक धारावाहिक, “कसौटी ज़िन्दगी की” मे पहिल काज भेटल छल... छोट-छीन रोल छल मुदा ओकरा करबा मे कोनो झिझक नै भेल कारण जे एहि सं पहिने दिल्ली मे डी.डी. मेट्रो पर आब’बला धारावाहिक, ‘सब गोलमाल है’ मे अभिनय क’ चुकल रही... एकरा बाद क्रमशः कुमकुम, काजल, भाभी, तुम्हारी दिशा, क्राइम पेट्रोल, वारिस, ज़िन्दगी के रंग, सजनवा बैरी हो गइलें हमार, स से सरसती इत्यादि धारावाहिक मे बतौर अभिनेता काज करबाक अवसर भेटल... अहि बीच “याद रखेंगे आप”, हिन्दी सिनेमा आ “साथी संघाती” भोजपुरी सिनेमा मे अभिनय करबाक मौका सेहो भेटल... मुदा एकटा नीक आ सटीक अवसरक तलाश अखनो पूर्ण नै भेल छल... हम शुक्रगुज़ार छी “घोघ मे चाँद” सिनेमा कें निर्माता-निर्देशक, श्री उदय राजजी कें, जे हमरा अपन सिनेमा मे मुख्य भूमिका हेतु चयन केलनि... दरअसल उदयजी कें ई कथन हमरा दिल आ दिमाग मे बसि गेल जे रूपकजी, अहाँ कें चयन हमरा वास्ते एकटा चैलेन्ज अछि, किएक त' दुनू गोटा वास्ते ई पहिल सिनेमा छी...
सिनेमा मे करियर बनायब चुनौतीपूर्ण काज छैक.… अहाँ एकरा कोना देखैत छी?
बहुत सटीक सवाल केलहुँ अहाँ हमरा सं... देखू, करियर अहाँ कोनो क्षेत्र मे बनाबी, चुनौतीपूर्ण त' होइते अछि... कारण जे आब सब विधा मे प्रतिस्पर्धा बढ़ि गेल अछि... जगह एक, प्रतिभागी अनेक... रहल गप्प सिनेमा मे करियर बनयबाक, त' ई स्पष्ट छै जे अहि क्षेत्र मे आब’ से पहिने एकर बारीकी के बुझल जाय... एकटा सम्पूर्ण कला कें एकत्रित फलाफल केर नाम अछि सिनेमा... जाहि मे ‘स्क्रिप्ट’ सं ल’ क’ गीत-संगीत, कैमरा, लाइट, साउंड, कॉस्टयूम, मेक-अप, अभिनय आ निर्देशनक अलावा आरो बहुत किछु शामिल अछि... ई अत्यंत आवश्यक अछि जे सिनेमा मे करियर बनेबा सं पहिने संबंधित विधा मे विधिवत प्रशिक्षण प्राप्त करी, जाहि सं प्रतिस्पर्धा मे भाग लेबाक काल आत्मविश्वास बनल रहय... दोसर, ई जे सफलताक कोनो ‘शार्टकट’ नै होइत अछि... ईमानदारी सं लगनशील भ’ कठिन परिश्रम करी त, देरे सं सही, सफलता भेटैत अवश्य अछि...
मैथिली सिनेमा एखन ततेक विकसित नहि भेल अछि आ फिल्म निर्माण सेहो कम होइत छै. लगैए जे मैथिली फिल्म अन्य भाषाक फिल्म जकाँ अपना कें स्थापित क' सकत?
अहि मे कोनो संशय नै, जे मैथिली सिनेमा अखन विकसित नै भेल अछि... मुदा विकासशील त’ अछिए... रहल गप्प फिल्म निर्माण कम होइ कें, त' आब लोक सभ आगू आबि रहल छथि... बजार सेहो बनि रहल अछि... जे कि एकटा नीक संकेत अछि... देखियौ, क्रांति कखनो एक दिन मे संभव नै अछि... नीक विषयवस्तु पर बनल सिनेमा कें प्रोत्साहन भेटबेटा करत... आ ओ दिन दूर नै जे अन्य भाषाक सिनेमा जकां मैथिली सिनेमा सेहो अपना आप कें स्थापित करबा मे सफल होयत...
मैथिली फ़िल्मक बात करी त' अहाँ एहि हेतु की सभ क' रहल छी आ की किछु नियार अछि?
देखू रूपेश जी! अहाँकें ई सुनि हैरानी होयत जे हम मुम्बइयो मे अपन संगी सभ लग अथवा हाट-बजार मे मैथिली बजैत छी, जिनका कि मैथिली बुझए मे दिक्कत होइ छनि... हुनका सभ कें नै बुझला पर हिन्दी मे अनुवाद करैत छी... हमर कहै कें मतलब ई जे, आदमी कोनो ठाम रहय, अपन भाषा कें प्रचार-प्रसार क’ सकैत अछि... रहल गप्प मैथिली सिनेमा कें, त' हमर नियारेटा नै बल्कि प्रयासो रहैत अछि जे बेसी सं बेसी लोक तक अपन भाषा सिनेमेक माध्यम सं पहुँचल करय.
अहाँ रचनात्मक लेखन सेहो करैत छी. लेखक रूपेँ फिल्म की सभ कयलहुँ अछि?
एकटा पटकथा आ संवाद लेखक कें रूप मे हमर कतेको धारावाहिक टेलीविजन पर प्रसारित भ’ चुकल अछि... जाहि मे ‘संकट मोचन हनुमान’, ‘कभी तो मिल के सब बोलो’, ‘सजना है मुझे’ इत्यादि प्रमुख अछि... रहल गप्प सिनेमा कें, त' अखने एकटा हिन्दी सिनेमा वास्ते संवाद लिखलहुँ जकर शूटिंग जल्दीए प्रारम्भ होयत... जहाँ तक बात अछि मैथिली सिनेमा कें... त' ई जानकारी देइत प्रसन्नता भ’ रहल अछि जे एक्के संगे तीनटा सिनेमा केर स्क्रिप्ट तैयार अछि, निर्माताक तलाश अछि.
मैथिली फिल्म मे संवाद-कथा-गीत पर बेसी काज नहि कयल जाइछ। फिल्म मे भाषा जानकार आ रचनात्मक लेखक केर कतेक खगता बुझना जाइछ?
रूपेशजी! ई एकटा यक्ष प्रश्न अहाँ हमरा सं क’ देलहुँ... मुदा हम जवाब अवश्य देब... देखू, सिनेमा निर्माणक सभ सं पैघ मन्त्र ई अछि जे संबंधित संकाय केर ज्ञाता कें निर्विकार रूप सं जिम्मेदारी सौंप देल जाय... आ ओ व्यक्ति अपन उत्तम देबाक कोशिश करथि... निसंदेह एकर परिणाम उत्तमोत्तम होयत... अखन बहुत जरुरी अछि जे रचनात्मक लेखक सब आगू अबथि आ लेखन केर बागडोर अपना हाथ मे लेथि.
अहाँ वर्त्तमान मे कोन प्रोजेक्ट पर काज क' रहल छी?
अखन एकटा नव मैथिली सिनेमाक तैयारी चलि रहल अछि... जेकर शूटिंग संभवतः अगस्त-सितम्बर मे होयत... अहि बीच मे एक-दू टा ‘शॉर्ट फिल्म’ आ किछु ‘डॉक्यूमेंट्री’ करबाक हमर प्रतिबद्धता सेहो अछि.
मैथिली फिल्म प्रेमी लेल किछु संदेश?
Tags: साक्षात्कार सिनेमा


text:
सम्पूर्ण भारत में मिथिला एकटा एहन क्षेत्र अछि जकर विद्वता अतुलनीय अछि | प्राचीन काल में एहिठाम एकसँ एक विद्वान महापुरुष भेलथि जिनक विद्वता, क्षमता एवं प्रखरतासँ सम्पूर्ण देश गौरवान्वित होइत रहल अछि | एहिमें निम्नलिखित विद्वानक योगदान के कहियो बिसरल नहि जा सकैछ-
श्री आरसी प्रसाद सिंह (1911-1996)
एरौत,समस्तीपुर। मैथिली आऽ हिन्दीक गीतकार। मैथिलीमे माटिक दीप,पूजाक फूल,सूर्यमुखी प्रकाशित। सूर्यमुखी पर 1984क साहित्य अकादमी पुरस्कार
स्व. राजकमल (मणीन्द्र नारायण चौधरी)(१९२९-१९६७)
महिषी,सहरसा। रचना:- आदि कथा,आन्दोलन, पाथर फूल (उपन्यास), स्वरगंधा (कविता संग्रह),ललका पाग (कथा संग्रह), कथा पराग (कथा संग्रह सम्पादन)। हिन्दीमे अनेक उपन्यास,कविताक रचना,चौरङ्गी (बङला उपन्यासक हिन्दी रूपान्तर) अत्यन्त प्रसिद्ध। मिथिलांचलक मध्य वर्गक आर्थिक एवं सामाजिक संघर्षमे बाधक सभ तरहक संस्कार पर प्रहार करब हिनक वैशिष्ट्य रहलन्हि अछि। कथा,कविता, उपन्यास सभ विधामे ई नवीन विचार धाराक छाप छोड़ि गेल छथि।
चाणक्य कौटिल्य
चाणक्य भारतकेँ एकटा सुदृढ़ आऽ केन्द्रीकृत शासन प्रदान कएलन्हि,जकर अनुभव भारतवासीकेँ पूर्वमे नहि छलन्हि।
चाणक्यक जीवन आऽ वंश विषयक सूचना अप्रामाणिक अछि। चाणक्यक आन नाम सभ सेहो अछि। जेना कौटिल्य, विष्णुगुप्त, वात्स्यायन, मालांग, द्रामिल, पाक्षिल, स्वामी आऽ आंगुल। विष्णुगुप्त नाम कामंदक केर नीतिसार, विशाखादत्तक मुद्राराक्षस आऽ दंडीक दशकुमारचरितमे भेटैत अछि। अर्थशास्त्रक समापनमे सेहो ई चर्च अछि जे नन्द राजासँ भूमिकेँ उद्धार केनिहार विष्णुगुप्त द्वारा अर्थशास्त्रक रचना भेल। अर्थशास्त्रक सभटा अध्यायक समापनमे एकर रचयिताक रूपमे कौटिल्यक वर्णन अछि। जैन भिक्षु हेमचन्द्र हिनका चणकक पुत्र कहैत छथि। अर्थशास्त्रमे उल्लिखित अछि जे कौटिल्यकुटाल गोत्रमे उत्पन्न भेलाह।
पन्द्रहम अधिकरणमे कौटिल्य अपनाकेँ ब्राह्मण कहैत छथि। कौटिल्य गोत्रक नाम, विष्णुगुप्त व्यक्तिगत नाम आऽ चाणक्य वंशगत नाम बुझना जाइत अछि।
धर्म आऽ विधिक क्षेत्रमे कौटिल्यक अर्थशास्त्र आऽ याज्ञवल्क्य स्मृतिमे बड्ड समानतअछि जे चाणक्यक मिथिलावासी होयबाक प्रमाण अछि। अर्थशास्त्रमे (१.६ विनयाधिकारिके प्रथमाधिकरणेषडोऽध्यायः इन्द्रियजये अरिषड्वर्गत्यागः) कराल जनक केर पतनक सेहो चर्चा अछि। भारतीय शिलालेखसँ पता चलैत अछि जे चन्द्रगुप्त मौर्य 321ई.पू. मे आऽ अशोकवर्द्धन 296ई.पू. मे राजा बललाह। तदनुसार अर्थशास्त्रक रचना 321ई.पू आऽ 296ई.पू. केर बीच भेल सिद्ध होइत अछि।
स्व. श्री गोपालजी झा“गोपेश”
जन्म मधुबनी जिलाक मेहथ गाममे 1931ई. मे भेलन्हि। गोपेशजी बिहार सरकारक राजभाषा विभागसँ सेवानिवृत्त भेल छलाह। गोपेशजी कविता,एकांकी आऽ लघुकथा लिखबामे अभिरुचि छलन्हि। ई विभिन्न विधामे रचन कए मैथिलीक सेवा कएलन्हि। हिनकर रचित चारि गोट कविता संग्रह“सोन दाइक चिट्ठी”, “गुम भेल ठाढ़ छी”, “एलबम” आऽ “आब कहू मन केहन लगैए” प्रकाशित भेल जाहिमे सोनदाइक चिट्ठी बेश लोकप्रिय भेल। वस्तुस्थितिक यथावत् वर्णन करब हिनक काव्य-रचनाक विशेषता छन्हि।
हरिमोहन झाजीक अन्तिम समयमे प्रायः गोपेशजीकेँ अखबार पढ़िकेँ सुनबैत देखैत छलियन्हि। हरिमोहन झाक1984ई. मे मृत्युक किछु दिनुका बादहिसँ ओऽ शनैः शनैः मैथिली साहित्यक हलचलसँ दूर होमए लगलाह। एहि बीच एकटा साक्षात्कारमे शरदिन्दु चौधरी सेहो हुनकासँ एहि विषय पर पुछबाक कोशिश कएने छलाह मुदा गोपेशजी कहियो ने कन्ट्रोवर्सी मे रहलाह,से ओऽ ई प्रश्न टालि गेल छलाह।
मायानन्द मिश्र
हिनक जन्म 17अगस्त 1934ई. केँ सुपौल जिलाक बनैनियाँ गाममे भेलनि। तत्कालीन बनैनियाँ कोसीक प्रकोपसँ उजड़ि गेल। फलतः हिनक आरम्भिक शिक्षा अपन मामा स्व. रामकृष्ण झा “किसुन”क सान्निध्यमे सुपौलसँ भेलनि। उच्च शिक्षाक हेतु ई दरभंगा चलि गेलाह आऽ ओतएसँ बी.ए. कएल। पश्चात् बिहार विश्वविद्यालय मुजफ्फरपुरसँ हिन्दी एवं मैथिलीमे एम.ए. कएलनि। 1956ई. मे आकाशवाणी पटनामे मैथिली कार्यक्रमक लेल नियुक्त भेलाह। एहि अवधिमे मायानन्द बाबू 10 गोट रेडियो नाटक लिखलनि जे अत्यन्त प्रशंसनीय रहल। 1961ई.मे ओऽ व्याख्याता, मैथिली विभाग, सहरसा कॉलेज सहरसा, पदपर नियुक्त कएल गेलाह,जतए ई विश्वविद्यालय आचार्य एवं मैथिली विभागाध्यक्षक पदकेँ सुशोभित कएल तथा एक सफल शिक्षकक रूपमे अगस्त 1994मे एही विभागसँ अवकाश ग्रहण कएलनि।
आचार्य रमानाथ झाक“कविता कुसुम”मे ई कविता स्थान पाबि विश्वविद्यालयक पाठ्यक्रममे अध्ययन-अध्यापनक हेतु स्वीकृत भेल। हिनक उद्घोषण-कला आऽ मंच-संचालन कौशलसँ मैथिलीक कोन मंच नहि लाभान्वित भेल होएत। तेँ हिनका मैथिली मंचक सम्राट कहल जाइत छल। 1960 सँ 2000ई. धरि सफलतम मंच संचालन आऽ अपन चुम्बकीय वाणीसँ मैथिली जनमानसकेँ अपना दिस आकृष्ट कएलनि। भाषा आन्दोलनक सूत्रधारक रूपमे हिनक सहयोगकेँ मिथिला आऽ मैथिली सेहो सभ दिन स्मरण राखत।
पहिने मायानन्द जी कविता लिखलन्हि,पछाति जा कय हिनक प्रतिभा आलोचनात्मक निबंध, उपन्यास आ’कथामे सेहो प्रकट भेलन्हि। भाङ्क लोटा,आगि मोम आ’पाथर आओर चन्द्र-बिन्दु हिनकर कथा संग्रह सभ छन्हि। बिहाड़िपात पाथर, मंत्र-पुत्र,खोता आ’चिडै आ’सूर्यास्त हिनकर उपन्यास सभ अछि। दिशांतर हिनकर कविता संग्रह अछि। एकर अतिरिक्त सोने की नैय्या माटी के लोग, प्रथमं शैल पुत्री च,. मंत्रपुत्र, पुरोहित आ’ स्त्री-धन हिनकर हिन्दीक कृति अछि। मंत्रपुत्र हिन्दी आ’मैथिली दुनू भाषामे प्रकाशित भेल आ’एकर मैथिली संस्करणक हेतु हिनका साहित्य अकादमी पुरस्कारसँ सम्मानित कएल गेलन्हि। श्री मायानन्द मिश्र प्रबोध सम्मानसँ सेहो पुरस्कृत छथि।
डॉ प्रफुल्ल कुमार सिंह‘मौन’
ग्राम+पोस्ट- हसनपुर,जिला-समस्तीपुर। पिता स्व. वीरेन्द्र नारायण सिँह, माता स्व. रामकली देवी। जन्मतिथि- 20 जनवरी 1938. एम.ए.,डिप.एड.,विद्या-वारिधि (डि.लिट)। सेवाक्रम: नेपाल आऽ भारतमे प्राध्यापन। १.म.मो.कॉलेज, विराटनगर,नेपाल,१९६३-७३, २.प्रधानाचार्य, रा.प्र. सिंह कॉलेज, महनार (वैशाली),१९७३-९१ ई.।३. महाविद्यालय निरीक्षक,बी.आर. अम्बेडकर बिहार विश्वविद्यालय, मुजफ्फरपुर,१९९१-९८.
मैथिलीक अतिरिक्त नेपाली अंग्रेजी आऽ हिन्दीक ज्ञाता।
मैथिलीमे १.नेपालक मैथिली साहित्यक इतिहास (विराटनगर,१९७२), २.ब्रह्मग्राम (रिपोर्ताज दरभंगा १९७२), ३. ’मैथिली’ त्रैमासिकक सम्पादन (विराटनगर,नेपाल १९७०-७३), ४. मैथिलीक नेनागीत (पटना,१९८८ ई.),५.नेपालक आधुनिक मैथिली साहित्य (पटना,१९९८ ई.),६. प्रेमचन्द चयनित कथा,भाग- १ आऽ २ (अनुवाद),७. वाल्मीकिक देशमे (महनार, २००५) “विदापत” (लोकधर्मी नाट्य) एवं “मिथिलाक लोकसंस्कृति”।
भूमिका लेखन: १. नेपालक शिलोत्कीर्ण मैथिली गीत (डॉ रामदेव झा),२.धर्मराज युधिष्ठिर (महाकाव्य प्रो. लक्ष्मण शास्त्री),३.अनंग कुसुमा (महाकाव्य डॉ मणिपद्म), ४.जट-जटिन/ सामा-चकेबा/अनिल पतंग),५.जट-जटिन (रामभरोस कापड़ि भ्रमर)।
अकादमिक अवदान: परामर्शी,साहित्य अकादमी,दिल्ली। कार्यकारिणी सदस्य,भारतीय नृत्यकला मन्दिर, पटना। सदस्य, भारतीय भाषा संस्थान,मैसूर। भारतीय ज्ञानपीठ, दिल्ली। कार्यकारिणी सदस्य,जनकपुर ललित कला प्रतिष्ठान, जनकपुरधाम,नेपाल।
सम्मान: मौन जीकेँ साहित्य अकादमी अनुवाद पुरस्कार,२००४ ई.,मिथिला विभूति सम्मान, दरभंगा,रेणु सम्मान, विराटनगर, नेपाल, मैथिली इतिहास सम्मान,वीरगंज, नेपाल, लोक-संस्कृति सम्मान, जनकपुरधाम, नेपाल, सलहेस शिखर सम्मान, सिरहा नेपाल, पूर्वोत्तर मैथिल सम्मान, गौहाटी, सरहपाद शिखर सम्मान, रानी, बेगूसराय आऽ चेतना समिति,पटनाक सम्मान भेटलछन्हि।
राष्ट्रीय-अंतर्राष्ट्रीय संगोष्ठीमे सहभागिता-इम्फाल (मणिपुर), गोहाटी (असम), कोलकाता (प. बंगाल),भोपाल (मध्यप्रदेश), आगरा (उ.प्र.), भागलपुर,हजारीबाग, (झारखण्ड), सहरसा, मधुबनी, दरभंगा, मुजफ्फरपुर, वैशाली, पटना, काठमाण्डू (नेपाल),जनकपुर (नेपाल)।
मीडिया: भारत एवं नेपालक प्रतिष्ठित पत्र-पत्रिका सभमे सहस्राधिक रचना प्रकाशित। आकाशवाणी एवं दूरदर्शनसँ प्रायः साठ-सत्तर वार्तादि प्रसारित।
अप्रकाशित कृति सभ: १. मिथिलाक लोकसंस्कृति,२. बिहरैत बनजारा मन (रिपोर्ताज),३.मैथिलीक गाथा-नायक,४.कथा-लघु-कथा,५.शोध-बोध (अनुसन्धान परक आलेख)।
व्यक्तित्व-कृतित्व मूल्यांकन: प्रो. प्रफुल्ल कुमार सिंह मौन: साधना और साहित्य,सम्पादक डॉ.रामप्रवेश सिंह,डॉ. शेखर शंकर (मुजफ्फरपुर,१९९८ई.)।
चर्चित हिन्दी पुस्तक: थारू लोकगीत (१९६८),सुनसरी (रिपोर्ताज,१९७७), बिहार के बौद्ध संदर्भ (१९९२),हमारे लोक देवी-देवता (१९९९ ई.), बिहार की जैन संस्कृति (२००४),मेरे रेडियो नाटक (१९९१), सम्पादित- बुद्ध,विदेह और मिथिला (१९८५),बुद्ध और विहार (१९८४ ई.),बुद्ध और अम्बपाली (१९८७ ई.),राजा सलहेस: साहित्य और संस्कृति (२००२ ई.),मिथिला की लोक संस्कृति (२००६ ई.)।
डॉ. प्रेमशंकर सिंह
ग्राम+पोस्ट- जोगियारा,थाना- जाले,जिला- दरभंगा। मैथिलीक वरिष्ठ सृजनशील,मननशील आऽ अध्ययनशील प्रतिभाक धनी साहित्य-चिन्तक,दिशा-बोधक,समालोचक, नाटक ओ रंगमंचक निष्णात गवेषक, मैथिली गद्यकेँ नव-स्वरूप देनिहार, कुशल अनुवादक, प्रवीण सम्पादक,
मैथिली, हिन्दी,संस्कृत साहित्यक प्रखर विद्वान् तथा बाङला एवं अंग्रेजी साहित्यक अध्ययन-अन्वेषणमे निरत प्रोफेसर डॉ. प्रेमशंकर सिंह (२० जनवरी १९४२) क विलक्षण लेखनीसँ एक पर एक अक्षय कृति भेल अछि निःसृत। हिनक बहुमूल्य गवेषणात्मक,मौलिक,अनूदित आऽ सम्पादित कृति रहल अछि अविरल चर्चित-अर्चित। ओऽ अदम्य उत्साह,धैर्य, लगन आऽ संघर्ष कऽ तन्मयताक संग मैथिलीक बहुमूल्य धरोरादिक अन्वेषणकऽ देलनि पुस्तकाकार रूप। हिनक अन्वेषण पूर्ण ग्रन्थ आऽ प्रबन्धकार आलेखादि व्यापक,चिन्तन, मनन,मैथिल संस्कृतिक आऽ परम्पराक थिक धरोहर। हिनक सृजन शीलतासँ अनुप्राणितभऽ चेतना समिति,पटना मिथिला विभूति सम्मान (ताम्र-पत्र) एवं मिथिला-दर्पण,मुम्बई वरिष्ठ लेखक सम्मानसँ कयलक अछि अलंकृत। सम्प्रति चारि दशक धरि भागलपुर विश्वविद्यालयक प्रोफेसर एवं मैथिली विभागाध्यक्ष।
कृति-लिप्यान्तरण-१.अङ्कीयानाट,मनोज प्रकाशन, भागलपुर, १९६७
सम्पादन-१. गद्यवल्लरी,महेश प्रकाशन,भागलपुर,१९६६,२. नव एकांकी,महेश प्रकाशन, भागलपुर,१९६७, ३.पत्र-पुष्प, महेश प्रकाशन, भागलपुर, १९७०,४. पदलतिका,महेश प्रकाशन, भागलपुर,१९८७,५. अनमिल आखर, कर्णगोष्ठी, कोलकाता,२००० ६.मणिकण,कर्णगोष्ठी, कोलकाता २००३, ७.हुनकासँ भेट भेल छल, कर्णगोष्ठी, कोलकाता २००४, ८. मैथिली लोकगाथाक इतिहास, कर्णगोष्ठी, कोलकाता २००३, ९.भारतीक बिलाड़ि, कर्णगोष्ठी,कोलकाता २००३, १०. चित्रा-विचित्रा, कर्णगोष्ठी, कोलकाता २००३,११. साहित्यकारक दिन, मिथिला सांस्कृतिक परिषद, कोलकाता, २००७. १२. वुआड़ि भक्तितरङ्गिणी,ऋचा प्रकाशन, भागलपुर २००८, १३.मैथिली लोकोक्ति कोश,भारतीय भाषा संस्थान, मैसूर,२००८, १४.रूपा सोना हीरा, कर्णगोष्ठी,कोलकाता,२००८।
पत्रिका सम्पादन- भूमिजा २००२
मौलिक मैथिली: १.मैथिली नाटक ओ रंगमंच,मैथिली अकादमी,पटना,१९७८ २.मैथिली नाटक परिचय, मैथिली अकादमी, पटना,१९८१ ३.पुरुषार्थ ओ विद्यापति,ऋचा प्रकाशन, भागलपुर,१९८६ ४.मिथिलाक विभूति जीवन झा, मैथिलीअकादमी,पटना,१९८७,५.नाट्यान्वाचय,शेखरप्रकाशन, पटना २००२ ६.आधुनिक मैथिली साहित्यमे हास्य-व्यंग्य, मैथिली अकादमी,पटना,२००४ ७.प्रपाणिका, कर्णगोष्ठी, कोलकाता २००५,८.ईक्षण,ऋचा प्रकाशन भागलपुर २००८ ९.युगसंधिक प्रतिमान,ऋचा प्रकाशन, भागलपुर २००८ १०.चेतना समिति ओ नाट्यमंच, चेतना समिति,पटना २००८
मौलिक हिन्दी: १.विद्यापति अनुशीलन और मूल्यांकन, प्रथमखण्ड, बिहार हिन्दी ग्रन्थ अकादमी,पटना १९७१ २.विद्यापति अनुशीलन और मूल्यांकन, द्वितीय खण्ड,बिहार हिन्दी ग्रन्थ अकादमी, पटना १९७२, ३.हिन्दी नाटक कोश, नेशनल पब्लिकेशन हाउस,दिल्ली १९७६.
अनुवाद:हिन्दी एवं मैथिली- १.श्रीपादकृष्ण कोल्हटकर, साहित्य अकादमी,नई दिल्ली १९८८,२. अरण्य ४. गोविन्द दास, साहित्य अकादेमी,नई दिल्ली २००७ ५. रक्तानल,ऋचा प्रकाशन,भागलपुर २००८.
श्री बिलट पासवान“विहंगम”
जन्म मधुबनी जिलाक एकहत्था ग्राममे १९४० ई. मे भेलन्हि। छात्रावस्थासँ राजनीति एवं साहित्य दुनूमे अभिरुचि रहलन्हि अछि। किछु अवधिक हेतु ई बिहार राज्यक उपमंत्री पदकेँ सेहो सुशोभित कएलन्हि आऽ बिहार विधान सभाक सदस्य रहलाह। गाम घरक चित्रण एवं दलित वर्गक वर्णन हिनक रचनामे सर्वत्र भेटत।
डॉ. गंगेश गुंजन(१९४२- )।
जन्म स्थान- पिलखबाड़,मधुबनी। एम.ए. (हिन्दी),रेडियो नाटक पर पी.एच.डी.। कवि,कथाकार,नाटककार आ’ उपन्यासकार। १९६४-६५ मे पाँच गोटे कवि-लेखक“काल पुरुष”(कालपुरुष अर्थात् आब स्वर्गीय प्रभास कुमार चौधरी, श्री गंगेश गुन्जन,श्री साकेतानन्द,आब स्वर्गीय श्री बालेश्वर तथा गौरीकान्त चौधरीकान्त,आब स्वर्गीय) नामसँ सम्पादित करैत मैथिलीक प्रथम नवलेखनक अनियमित कालीन पत्रिका“अनामा”-जकर ई नाम साकेतानन्दजी द्वारा देल गेल छल आऽ बाकी चारू गोटेद्वारा अभिहित भेल छल- छपल छल। ओहि समयमे ई प्रयास ताहि समयक यथास्थितिवादी मैथिलीमे पैघ दुस्साहस मानल गेलैक। फणीश्वरनाथ “रेणु”जी अनामाक लोकार्पण करैत काल कहलन्हि, “किछु छिनार छौरा सभक ई साहित्यिक प्रयास अनामा भावी मैथिली लेखनमे युगचेतनाक जरूरी अनुभवक बाट खोलत आऽ आधुनिक बनाओत”।
कथा-दिशाक ऐतिहासिक कथा विशेषांक लोकक मानसमे एखनो ओहिना छन्हि। श्री गंगेश गुंजन मैथिलीक प्रथम चौबटिया नाटक बुधिबधियाक लेखक छथि आऽ हिनका उचितवक्ता (कथा संग्रह) क लेल साहित्य अकादमी पुरस्कार भेटल छन्हि। एकर अतिरिक्त्त मैथिलीमे हम एकटा मिथ्या परिचय,लोक सुनू (कविता संग्रह),अन्हार- इजोत (कथा संग्रह),पहिल लोक (उपन्यास), आइ भोर (नाटक) प्रकाशित। हिन्दीमे मिथिलांचल की लोक कथाएँ,मणिपद्मक नैका- बनिजाराक मैथिलीसँ हिन्दी अनुवाद आऽ शब्द तैयार है (कविता संग्रह)।
सुभाष चन्द्र यादव,
कथाकार,समीक्षक एवं अनुवादक,जन्म ०५ मार्च १९४८, मातृक दीवानगंज, सुपौलमे। पैतृक स्थान: बलबा-मेनाही, सुपौल मधुबनी। आरम्भिक शिक्षा दीवानगंज एवं सुपौलमे। पटना कॉलेज,पटनासँ बी.ए.। जवाहरलाल नेहरू विश्वविद्यालय, नई दिल्लीसँ हिन्दीमे एम.ए. तथा पी.एच.डी.। १९८२सँ अध्यापन। सम्प्रति: अध्यक्ष, स्नातकोत्तर हिन्दी विभाग,भूपेन्द्र नारायण मंडल विश्वविद्यालय, पश्चिमी परिसर, सहरसा,बिहार। मैथिली, हिन्दी, बंगला, संस्कृत, उर्दू, अंग्रेजी, स्पेनिश एवं फ्रेंच भाषाक ज्ञान।
प्रकाशन: घरदेखिया (मैथिली कथा-संग्रह),मैथिली अकादमी, पटना,१९८३, हाली (अंग्रेजीसँ मैथिली अनुवाद), साहित्य अकादमी, नई दिल्ली,१९८८, बीछल कथा (हरिमोहन झाक कथाक चयन एवं भूमिका),साहित्य अकादमी,नई दिल्ली,१९९९, बिहाड़ि आउ (बंगला सँ मैथिली अनुवाद), किसुन संकल्प लोक,सुपौल,१९९५, भारत-विभाजन और हिन्दी उपन्यास (हिन्दी आलोचना), बिहार राष्ट्रभाषा परिषद्, पटना,२००१, राजकमल चौधरी का सफर (हिन्दी जीवनी) सारांश प्रकाशन,नई दिल्ली,२००१, मैथिलीमे करीब सत्तरि टा कथा, तीस टा समीक्षा आ हिन्दी,बंगला तथा अंग्रेजी मे अनेक अनुवाद प्रकाशित।
भूतपूर्व सदस्य: साहित्य अकादमी परामर्श मंडल, मैथिली अकादमी कार्य-समिति,बिहार सरकारक सांस्कृतिक नीति-निर्धारण समिति।
प्रोफेसर उदय नारायण सिंह‘नचिकेता’
जन्म-१९५१ ई. कलकत्तामे।
शिक्षा- बी. ए. (सम्मान) भाषा विज्ञान (प्रथम ईशान स्कॉलर) कलकत्ता विश्वविद्यालय,कलकत्ता,एम.ए. भाषाविज्ञान,पी-एचडी. भाषाविज्ञान, दिल्ली विश्वविद्यालय,दिल्ली
रचना संसार- मैथिली साहित्य मध्य छद्म नाम ‘नचितकेता’क नामे, मैथिली आ बंगला साहित्यक कवि आ नाटककारक रूपमे प्रख्यात श्रीसिंह एखन धरि चारि कविता संग्रह,एगारह गोट नाटक (मैथिलीमे),छओ साहित्यिक निबंधआ दू टा कविता संग्रह (बांग्लामे), एकर अतिरिक्त एहि दुनू भाषामे आ अंग्रेजीमे कतोक पुस्तकक अनुवादक’चुकल छथि। १९६६ मे १५ वर्षक उम्रमे पहिल काव्य संग्रह‘कवयो वदन्ति’। १९७१ ‘अमृतस्य पुत्राः’ (कविता संकलन) आऽ‘नायकक नाम जीवन’ (नाटक)|१९७४ मे‘एक छल राजा’/ ’नाटकक लेल’ (नाटक)। १९७६-७७‘प्रत्यावर्त्तन’/’रामलीला’(नाटक)। १९७८ मे जनक आऽ अन्य एकांकी। १९८१ ‘अनुत्तरण’ (कविता-संकलन)। १९८८‘प्रियंवदा’ (नाटिका)। १९९७-‘ रवीन्द्रनाथक बाल-साहित्य’ (अनुवाद)। १९९८‘अनुकृति’-आधुनिक मैथिली कविताक बंगलामे अनुवाद,संगहि बंगलामे दूटा कविता संकलन। १९९९ ‘अश्रु ओ परिहास’। २००२‘खाम खेयाली’। २००६मे ‘मध्यमपुरुष एकवचन’ (कविता संग्रह। २००८ ई. मे नाटक “नो एण्ट्री: मा प्रविश”सम्पूर्ण रूपेँ “विदेह” ई- पत्रिकामे धारावाहिक रूपेँ ई-प्रकाशित भए एकटा कीर्तिमान बनेलक। भाषा-विज्ञानक क्षेत्रमे दसटा पोथी आऽ दू सयसँ बेशी शोध-पत्र प्रकाशित। १४ टा पी.एच.डी. आऽ २९ टा एम.फिल. शोध-कर्मक दिशा निर्देश।
आन साहित्यिक गतिविधि- प्रो. सिंह बांगलादेश,कॅरबियन आयलैंड, फ्रांस, जर्मनी,इटली, नेपाल, पाकिस्तान, रूस, सिंगापुर, स्वीडन, थायलैंड आर अमेरिकामे विविध विषय पर अपन व्याख्यान देने छथि।
इंडो-इटैलियन कल्चरल एक्सचेंज फॉर क्रिएटिव रायटर्सक सदस्य (1999), त्रिनिदाद आर टॉबेगो मे कार्यालयी प्रतिनिधिक सदस्य (2002),आ मॉरीशस (2005),फ्रैंकफर्ट पुस्तक मेलामे आमंत्रित कवि,जतय ‘इंडिया गेस्ट ऑफ ऑनर’सँ सम्मानित भेलाह (2006),चीन मे संपन्न एगारह लेखकक सांस्कृतिक प्रतिनिधिक प्रमुखक रूपमे भाग नेनेछलाह।
कार्यक्षेत्र-महाराजा सियाजी राव विश्वविद्यालय,बड़ौदा,(1979-81), दक्षिणी गुजरात विश्वविद्यालय (1981-85), दिल्ली विश्वविद्यालय, दिल्ली (1985-87),हैदराबाद विश्वविद्यालय, हैदराबाद, (1987-2000)मे भाषा विज्ञानक प्रोफेसर,ओ अतिथि प्रोफेसरक रूपमे इंडियन इन्स्टीच्यूट ऑफ एडवांस स्टडी,शिमला (1989)मे काज करैत वर्तमानमे केन्द्रीय भारतीय भाषा संस्थान,मैसूर मे निदेशकक पद पर आसीन छथि।
श्री रामभरोस कापड़ि“भ्रमर”(1951- )
जन्म-बघचौरा,जिला धनुषा (नेपाल)। सम्प्रति- जनकपुर धाम, नेपाल। त्रिभुवन विश्वविद्यालयसँ एम.ए., पी.एच.डी. (मानद)।
प्रधान सम्पादक: गामघर साप्ताहिक,जनकपुर एक्सप्रेस दैनिक,आंजुर मासिक,आंगन अर्द्धवार्षिक (प्रकाशक नेपाल प्रज्ञा प्रतिष्ठान, कमलादी)।
मौलिक कृति: बन्नकोठरी: औनाइत धुँआ (कविता संग्रह),नहि,आब नहि (दीर्घ कविता),तोरा संगे जएबौ रे कुजबा (कथा संग्रह,मैथिली अकादमी पटना, 1984),मोमक पघलैत अधर (गीत,गजल संग्रह, 1983),अप्पन अनचिन्हार (कविता संग्रह, 1990ई.), रानी चन्द्रावती (नाटक), एकटा आओर बसन्त (नाटक),महिषासुर मुर्दाबाद एवं अन्य नाटक (नाटक संग्रह), अन्ततः (कथा-संग्रह), मैथिली संस्कृति बीच रमाउंदा (सांस्कृतिक निबन्ध सभक संग्रह), बिसरल-बिसरल सन (कविता-संग्रह),जनकपुर लोक चित्र (मिथिला पेंटिङ्गस), लोक नाट्य: जट-जटिन (अनुसन्धान)।
सम्पादन: मैथिली पद्य संग्रह (नेपाल राजकीय प्रज्ञा प्रतिष्ठान), लाबाक धान (कविता संग्रह), माथुरजीक “त्रिशुली” खण्डकाव्य (कवि स्व. मथुरानन्द चौधरी माथुर), नेपालमे मैथिली पत्रकारिता, मैथिली लोक नृत्य: भाव, भंगिमा एवं स्वरूप (आलेख संग्रह)। गामघर साप्ताहिकक २६ वर्षसँ सम्पादन-प्रकाशन, “अर्चना” साहित्यिक संग्रहक 15वर्ष धरि सम्पादन-प्रकाशन।“आँजुर”मैथिली मासिकक सम्पादन प्रकाशन, “अंजुली” नेपाली मासिक/ पाक्षिकक सम्पादन प्रकाशन।
अनुवाद: भयो,अब भयो (“नहि आब नहि”क मनु ब्राजाकी द्वारा कयल नेपाली अनुवाद)
सम्मान: नेपाल प्रज्ञा प्रतिष्ठान द्वारा पहिल बेर १९९५ ई.मे घोषित ५० हजार टाकाक मायादेवी प्रज्ञा पुरस्कारक पहिल प्राप्तकर्ता। प्रधानमंत्री द्वारा प्रशस्ति पत्र एवं पुरस्कार प्रदान। विद्यापति सेवा संस्थान दरिभङ्गा द्वारा सम्मानित, मैथिली साहित्य परिषद, वीरगंज द्वारा सम्मानित, “आकृति” जनकपुर द्वारा सम्मानित, दीर्घ पत्रकारिता सेवाक लेल नेपाल पत्रकार महासंघ धनुषा द्वारा सम्मानित,जिल्ला विकास समिति धनुषा द्वारा दीर्घ पत्रकारिता सेवाक लेल पुरस्कृत एवं सम्मानित,नेपाली मैथिली साहित्य परिषद द्वारा २०५९ सालक अन्तर्राष्ट्रिय मैथिली सम्मेलन मुम्वई द्वारा “मिथिला रत्न” द्वारा सम्मानित,शेखर प्रकाशन “पटना”द्वारा“शेखर सम्मान”, मधुरिमा नेपाल (काठमाण्डौ) द्वारा २०६३ सालक मधुरिमा सम्मान प्राप्त। काठमाण्डूमे आयोजित सार्क स्तरीय कवि गोष्ठीमे मैथिली भाषाक प्रतिनिधित्
सामाजिक सेवा: अध्यक्ष-तराई जनजाति अध्ययन प्रतिष्ठान, जनकपुर, अध्यक्ष-जनकपुर ललित कला प्रतिष्ठान, जनकपुर, उपाध्यक्ष- मैथिली प्रज्ञा प्रतिष्ठान, जनकपुर, उपकुलपति- मैथिली अकादमी, नेपाल, उपाध्यक्ष- नेपाल मैथिली थाई सांस्कृतिक परिषद, सचिव-दीनानाथ भगवती समाज कल्याण गुठी, जनकपुर, सदस्य- जिल्ला वाल कल्याण समिति, धनुषा, सदस्य- मैथिली विकास कोष, धनुषा, राष्ट्रीय पार्षद- नेपाल पत्रकार महासंघ,धनुषा।
डॉ महेन्द्र नारायण राम (१९५८ )
मैथिलीमे एम.ए. आऽ पी.एच..डी.,नीलकमल नाट्य कला परिषद, खुटौनाक संस्थापक,दीपायतनक मास्टर ट्रेनर, सम्पादन-“नव ज्योति” पत्रिका, “लोकशक्ति” सामाजिक मुख-पत्रक। लोकवृत्त ताहूमे लोकगाथाक अध्येता। ओऽ अध्यक्ष मैथिली अकादमी, बिहारक संग अनेक संस्थामे विभिन्न पदकेँ सुशोभित कएलनि। हिनका बिहार ग्रंथ अकादमी,पटना, राष्ट्रभाषा परिषद,पटना, लोक साहित्यिक मंच, पटना, साहित्यकार संसद, समस्तीपुर लोकभाषा साहित्य पुरस्कार सहित विभिन्न संस्थासँ कतिपय साहित्यिक सामाजिक सम्मान प्राप्त छनि। हिनकर प्रकाशनमे मैथिली लोक महागाथा: कारिख पजियार,कारिख-गीतावली,कारिख लोकगाथा,जागि गेल छी, गहवर,सहलेस लोकगाथा, दीना भद्री लोकगाथा,रमणजी: ग्रामसभा से विधानसभा तक (हिन्दी) प्रमुख अछि।
डॉ. देवशंकर नवीन (१९६२- ),
ओ ना मा सी (गद्य-पद्य मिश्रित हिन्दी-मैथिलीक प्रारम्भिक सर्जना),चानन-काजर (मैथिली कविता संग्रह), आधुनिक (मैथिली) साहित्यक परिदृश्य, गीतिकाव्य के रूप में विद्यापति पदावली,राजकमल चौधरी का रचनाकर्म (आलोचना),जमाना बदल गया, सोना बाबू का यार,पहचान (हिन्दी कहानी), अभिधा (हिन्दी कविता-संग्रह),हाथी चलए बजार (कथा-संग्रह)।
सम्पादन: प्रतिनिधि कहानियाँ: राजकमल चौधरी,अग्निस्नान एवं अन्यउपन्यास (राजकमल चौधरी),पत्थर के नीचे दबे हुए हाथ (राजकमल की कहानियाँ), विचित्रा (राजकमल चौधरी की अप्रकाशित कविताएँ), साँझक गाछ (राजकमल चौधरी की मैथिली कहानियाँ),राजकमल चौधरी की चुनी हुई कहानियाँ,बन्द कमरे में कब्रगाह (राजकमल की कहानियाँ), शवयात्रा के बाद देहशुद्धि,ऑडिट रिपोर्ट (राजकमल चौधरी की कविताएँ),बर्फ और सफेद कब्र पर एक फूल,उत्तर आधुनिकता कुछ विचार, सद्भाव मिशन (पत्रिका)क किछि अंकक सम्पादन,उदाहरण (मैथिली कथा संग्रह संपादन)।
तारानन्द वियोगी (१९६६),
महिषी,सहरसामे जन्म। मैथिलीक समर्थ कवि,कथाकार आऽ समालोचक। पिता श्री बद्री महतो,माता श्रीमति बदामी देवी। संस्कृत साहित्यमे आचार्य,एम.ए.,पी.एच.डी. आदि कयलाक बाद केन्द्रीय विद्यालयमे अध्यापक भेलाह। सम्प्रति बिहार प्राशासनिक सेवामे छथि। १९७९ ई.मे पहिल रचना“मिथिला मिहिर” मे प्रकाशित भेलन्हि। ताहिसँ पहिने संगी लोकनि हिनकर एकटा कविता संग्रह छापि चुकल छलाह। पहिल पोथी अपन युद्धक साक्ष्य (गजल संग्रह) १९९१ मे प्रकाशित। अन्य पुस्तक हस्तक्षेप (कविता-संग्रह),अतिक्रमण (कथा-संग्रह), शिलालेख (लघुकथा संग्रह), कर्मधारय। रमेशक संग राजकमल चौधरीक कथाकृति एकटा चंपाकली एकटा विषधर कऽ संपादन कयलनि। स्वातन्त्र्योत्तर मैथिली कथा संग्रह देसिल बयनाक संपादन। कहियो काल हिन्दीमे लिखैत छथि। अपन हिन्दी कविताक लेल वर्ष १९९५ मे “मुक्तिबोध पुरस्कार”सँ सम्मानित। मैथिलीक श्रेष्ठ साहित्यकेँ राष्ट्रीय धरातलपर अनूदित-प्रसारित करबामे विशेष रुचि। पं. गोविन्द झाक महत्वपूर्ण उपन्यास भनहि विद्यापति तथा मैथिली की प्रतिनिधि कहानियाँ अनूदित-संपादित। किछु रचना बंगला, तेलुगु, अंग्रेजीमे अनूदित भेलनि अछि।
डॉ कैलास कुमार मिश्र (८ फरबरी १९६७- )
दिल्ली विश्वविद्यालयसँ एम.एस.सी.,एम.फिल., “मैथिली फॉकलोर स्ट्रक्चर एण्ड कॊग्निशन ऑफ द फॉकसांग्स ऑफ मिथिला:एन एनेलिटिकल स्टडी ऑफ एन्थ्रोपोलोजी ऑफ म्युजिक” पर पी.एच.डी.। मानव अधिकार मे स्नातकोत्तर, ४०० सँ बेशी प्रबन्ध-अंग्रेजी-हिन्दी आऽ मैथिली भाषामे-फॉकलोर, एन्थ्रोपोलोजी, कला-इतिहास, यात्रावृत्तांत आऽ साहित्य विषयपर जर्नल,पत्रिका, समाचारपत्र आऽ सम्पादित-ग्रन्थ सभमे प्रकाशित। भारतक लगभग सभ सांस्कृतिक क्षेत्रमे भ्रमण, एखन उत्तर-पूर्वमे मौखिक आऽ लोक संस्कृतिक सर्वांगीन पक्ष पर गहन रूपसँ कार्यरत। यूनिवर्सिटी ऑफ नेब्रास्का,यू.एस.ए. केर “फॉकलोर ऑफ इण्डिया” विषयक रेफ़ेरी। केन्द्रीय हिन्दी निदेशालयक पुरस्कारक रेफरी सेहो। सय सँ ऊपर सेमीनार आऽ वर्कशॉपक संचालन, बहु-विषयक राष्ट्रीय आऽ अन्तर्राष्ट्रीय संगोष्ठीमे सहभागिता। मैथिलीक लोकगीत, मैथिलीक डहकन, विद्यापति-गीत, मधुपजीक गीत सभक अंग्रेजीमे अनुवाद।
चन्दा झा (१८३१-१९०७),
मूलनाम चन्द्रनाथ झा,ग्राम- पिण्डारुछ,दरभंगा। कवीश्वर, कविचन्द्र नामसँ विभूषित। ग्रिएर्सनकेँ मैथिलीक प्रसंगमे मुख्य सहायता केनिहार।
कृति- मिथिला भाषा रामायण, गीति-सुधा,महेशवाणी संग्रह, चन्द्र पदावली, लक्ष्मीश्वर विलास,अहिल्याचरित आऽ विद्यापति रचित संस्कृत पुरुष-परीक्षाक गद्य-पद्यमय अनुवाद।
सर्वतंत्र स्वतंत्र श्री धर्मदत्त झा (बच्चा झा)
(1860ई.-1918ई.)
मिथिला आ’संस्कृत स्तंभमे एहि अंकमे सर्वतंत्र स्वतंत्र श्री धर्मदत्त झा जिनकर प्रसिद्धि बच्चा झाक नामसँ बेशी छन्हि,केर जीवनी द’रहल छी।
मधुबनी जिलांतर्गत लवाणी(नवानी) गाममे हिनकर जन्म भेलन्हि। वाराणसीमे श्री विशुद्धानन्द सरस्वती आ’ बालशास्त्रीसँ शिक्षा ग्रहण करबाक बाद गाम आबि गेलाह आ’ शारदा भवन विद्यापीठक स्थापना गामेमे कएलन्हि। गुरुकुल पद्धति सँ एतय संन्यासी आ’गृहस्थ शिक्षा ग्रहण करैत छलाह। विद्यार्थीगणक खर्चा गुरुजी उठबैत रहलाह। द्वारकाक शंकराचार्य हिनका आमंत्रित कए नव्यन्यायक अध्ययन कएलन्हि। आस्तिक आ’नास्तिक आ’ नव्यन्यायक विद्वत्तक दृष्टिये हिनका सर्वतंत्र स्वतंत्रक उपाधिदेल गेलन्हि। हिनका बच्चामे लोक बच्चा झा कहैत छलन्हि,आ’ईएह नाम धर्मदत्त झाक अपेक्षा बेशी प्रचलित रहल। हिनक कृति सभ अछि।1.सुलोचन-माधव चम्पू काव्य, 2.न्यायवार्त्तिक तात्पर्य व्याख्यान, 3.गूढ़ार्थ तत्त्वलोक (श्रीमद भागवतगीता व्याख्याभूत मधुसूदनी टीकापर) 4.व्याप्तिपंचक टीका 5.अवच्छदकत्व निरुक्त्ति विवेचन 6.सव्यभिचार टिप्पण 7.सतप्रतिपक्ष टिप्पण 8.व्याप्तनुगन विवेचन 9.सिद्धांत लक्षण विवेक 10.व्युत्पत्तिवाद गूढार्थ तत्वालोक 11. शक्त्तिवाद टिप्पण 12.खण्डन-ख़ण्ड खाद्य टिप्पण 13.अद्वैत सिद्धि चन्द्रिकाटिप्पण 14.कुकुकाञ्जलि प्रकाश टिप्पण.
पं. रत्नपाणि झाक पुत्र केँ बच्चा झाकेँ अपर गङ्गेश उपाध्याय सेहो कहल जाइत अछि। हिनकर प्रारम्भिक अध्ययन गामे पर भेलन्हि। तकरा बाद ओ’विश्वनाथ झासँ अध्ययनक हेतु ‘ठाढ़ी’गाम चलि गेलाह। फेर बबुजन झा आ’ऋद्धि झासँ न्यायदर्शनक विधिवत अध्ययन कएलन्हि। फेर धर्मदत्त झा प्रसिद्ध बच्चा झा काशी गेलाह। ओतय स्वामी विशुद्धानन्द सरस्वतीसँ मीमांसा, वेदान्तक अध्ययन कएलन्हि।
सन्1886ई. केर गप छी। एकटा पुष्करिणीक उद्घाटनक उत्सवमे दामोदर शास्त्रीजी काशीसँ मिथिलाक राघोपुर ग्राममे निमंत्रित भेल छलाह। ओतय हुनकर शास्त्रार्थ परम्परानुसार बच्चा झाक विद्यागुरु ऋद्धि झासँ भेल छलन्हि। एहिमे ऋद्धि झा परास्त भेल छलाह। गुरुक पराजयक प्रतिशोध लेबाक हेतु सन् 1889मे बच्चा झा काशी गेलाह। बच्चा झाक उम्र ओहि समयमे 29वर्ष मात्र छलन्हि। ओ’प्रायः दामोदर शास्त्रीकेँ लक्ष्य करैत छलाह,जे काशीक वैय्याकरणिक पण्डित लोकनिकेँ शब्द-खण्डक कोनो ज्ञान नहि छन्हि। बच्चा झा समस्त काशीक विद्वान् लोकनिकेँ शास्त्रार्थक हेतु ललकारा देलन्हि। दामोदर शास्त्रीसँ भेल शास्त्रार्थक वर्णन पछिला अंकमे कएल जा’चुकल अछि। शास्त्रार्थ तीन दिन धरि चलल। ईशास्त्रार्थ सन्ध्यासँ शुरू होइत छल,आ’मध्य रात्रि धरि चलैत छल। शास्त्रार्थक तेसर दिन दामोदर शास्त्री तर्क कएनाइ बन्न कए देलन्हि,आ’श्रोताक रूपमे बच्चा झाक तर्क सुनैत रहलाह। पं शिवकुमार शास्त्री आ’कैलाशचन्द्र शिरोमणि दू टा निर्णायक छलाह। शिरोमणिजीक दृष्टिमे वादी श्री बच्चा झाक पक्ष न्यायशास्त्रक दृष्टिसँ समुचित छल। शिव कुमारजीक सम्मतिमे प्रतिवादी श्री दामोदर शास्त्रीक पक्ष व्याकरणक मंतव्यानुसार औचित्य सम्पन्न छलन्हि। दुनू पण्डितक शास्त्रार्थ कलाक संस्तुति कएल गेल आ’दुनू गोटेकेँ अपन सिद्धान्तक उत्कृष्ट व्यवस्थापनक लेल विजयी मानल गेल।
बच्चा झा गामेमे रहि कए अध्यापन करैत छलाह। मुदा महाराजाधिराज दरभंगा नरेश श्री रमेश्वरसिंहक अकाट्य आग्रहक कारणसँ मुजफ्फरपुरक धर्म समाज संस्कृत कॉलेजक प्रधानाचार्यक पद स्वीकार कएलन्हि मुदा एकर एकहि वर्षमे ओ’ शरीर त्याग कए देलन्हि। बच्चा झाजीकेँ समालोचकगण किछु उदण्ड आ’अभिमानी मनबाक गलती करैत रहलाह अछि। मुदा ई गलत सिद्ध होइत अछि।
म.म. शंकर मिश्र
पन्द्रहम शताब्दीमे भवनाथ मिश्रक घरमे मधुबनी जिलाक सरिसव ग्राममे शंकर मिश्रक जन्म भेल। भवनाथ मिश्र बहुत पैघ नैय्यायिक छलाह आऽ कहियो ककरोसँ कोनो वस्तुक याचनानहि कएलन्हि,ताहि लेल सभ हुनका अयाची मिश्र कहए लगलन्हि। शँकर मिश्र पितासँ अध्ययन प्राप्त कएलन्हि आऽ पैघ भाए जीवनाथ मिश्र सँ विद्याक अधिग्रहण कएलन्हि।
शंकर मिश्र कवि,नाटककार,धर्मशास्त्री आऽ न्याय-वैशेषिक केर व्याक्याकार रहथि।
शंकर मिश्र ग्रंथावली-
१. गौरी दिगम्बर प्रहसन २.कृष्ण विनोदनाटक
३.मनोभव पराभव नाटक ४.रसार्णव
५.दुर्गा-टीका ६.वादिविनोद
७.वैशेषिक सूत्र पर उपस्कार ८.कुसुमांजलिपर आमोद
९.खण्डनखण्ड-खाद्य टीका १०.छन्दोगाह्निकोद्धार
११.श्राद्ध प्रदीप १२.प्रायश्चित प्रदीप।
अंतिम तीनू टा ग्रन्थ धर्मशास्त्र पर लिखल गेल आऽ क्रमसँ सामवेदक अनुसारे दैनिक धार्मिक कृत्यक नियमावली, श्राद्ध कर्म आऽ प्रायश्चितिक अनुष्ठानसँ संबंधित अछि। शंकर मिश्रसँ संबंधित बहुत रास जनश्रुति प्रसिद्ध अछि। अयाची वृद्ध भए गेल छलाह,परन्तु पुत्रविहीन रहथि। पत्नी भवानी दुःखसँ काँट भए गेल छलीह। तखन अयाची मिश्र बाबा वैद्यनाथसँ पुत्रक याचना कएलन्हि आऽ हुनकर मनोकामना पूर्ण भेलन्हि-स्वयं शंकर भगवान अवतरित भेलाह आऽ ताहि द्वारे बालकक नाम शंकर पड़ल। जन्म पर गामक आया किंवा चमैनइ नाम मँगलखिन्ह, मुदा परिवारक लगमे किछु नहि छल आऽ ताहि हेतु भवानी वचन देलखिन्ह जे बालकक प्रथम कमाइ अहाँकेँ दए देब। से जखन एक बेर राजा शिव सिंह खुशी भए बालककें कहलखिन्ह जे अहाँ जतेक सोना-चाँदी लए जा सकी लए जाऊ। बालक मात्र धरिया पहिरने छलाहतेँ मात्र किछु सोनाक छड़ लए जाऽ सकलाह,आऽ सेहो भवानी अपन वचनक अनुरूपें आया-चमैनकेँ दए देलखिन्ह। चमैनओहि पाइसँ एकटा पोखरि सरिसवमे खुन बएलन्हि,जे चमनियाँ पोख्रिक नामसँ एखनो विद्यमान अछि।
श्रीकर
श्रीकर प्रथम मैथिल निबन्धकार छलाह। विज्ञानेश्वर, हरिनाथ, जीमूतवाहन चण्डेश्वर ठाकुर ई सभ श्रीकरक विचारक उल्लेख कएने छथि। श्रीकर एहि हिसाबसँ सातम शताब्दीक बुझना जाइत छथि।
श्रीकर याज्ञवल्क्य आऽ लक्ष्मीधरक बीचक सूत्र छथि। ओऽ कल्पतरु लिखलन्हि, जाहिमे 14 भाग छल,मुदा हुनकर कोनो कार्य एखन उपलब्ध नहि अछि।
श्रीकरक अनुसार आध्यात्मिक लाभ उत्तराधिकारक लेल आवश्यक अछि। चण्देश्वर ठाकुर अपन राजनीति रत्नाकरमे श्रीकरक सिद्धांत ई सिद्धांत रखने छथि, जे गरीबक अधिकार राजा आऽ राज्यक सम्पत्तिमे छैक।
लक्ष्मीधर
कृत्यकल्पतरुक लेखक लक्ष्मीधर भट्ट हृदयधरक पुत्र छलाह। हुनकर पिता राजा गोविन्दचन्द्रक दरबारमे शान्ति आऽ युद्धक मंत्री छलाह। लक्ष्मीधर मीमांसक छलाह। चण्डेश्वर,वाचस्पति आऽ रुद्रधर अपन-अपन रचनामे लक्ष्मीधरक उद्धरण प्रचुर मात्रामे देने छथि। लक्ष्मीधर एगारहम शताब्दीक दोसर भाग आऽ बारहम शताब्दीक पहिल भागमे अवतरित भेल छलाह।
लक्ष्मीधरक कृत्यकल्पतरु महाभारतक एक तिहाइ आकारक अछि आऽ जीवन जीबाक कला आऽ निअमक वर्णन करैत अछि। मैथिल-स्मृतिशास्त्रक ई श्रेष्ठतम योगदान अछि। चण्डेश्वरक विवाद रत्नाकर पूर्ण रूपसँ कृत्य कल्पतरु पर आधारित अछि, विद्यापतिक विभागसार सेहो कल्पतरुक विषयसूचीक प्रयोग करैत अछि।
लक्ष्मीधर राजाक दैविक उत्पत्तिमे विश्वास नहि करैत छथि। राजा जनताक ट्रस्टी अछि, न्यायी अछि आऽ धर्मक अनुसार कार्य करैत अछि। मुदा राजाकेँ धार्मिक-कानून बदलबाक कोनो अधिकार नहि छल। सर्वभौमिकताक अभिषेकक बाद राजाक शिक्षा-दीक्षा आऽ जनताक प्रति आदर पर ओऽ बहुत जोड़ देलन्हि। लक्ष्मीधर राज कर्मचारीक आचार-संहितापर बड़ जोर दैत छथि।दुर्गक विवरण ओऽ राजमहल आऽ किलाक रूपमे करैत छथि।
हरिनाथ (१३००-१४०० ई.)
हरिनाथ गंगौर मूलक मैथिल ब्राह्मणक छलाह आऽ हुनकर पौत्र शिवनाथक विवाह पाली मूलक ज्योतिरीश्वर ठाकुरक पुत्रीसँ भेल छलन्हि। हिनकर विवाह गलतीसँ अपन पुरखाक वंशजसँ भऽगेलन्हि, ताहि द्वारे हरसिंहदेव पञ्जी व्यवस्थाक प्रारम्भ केलन्हि।
हरिनाथ स्मृतिसार लिखलन्हि,जे धर्मशास्त्रक विभिन्न अध्याय पर आधारित छल। हरिनाथ संस्कारक 8 भेद करैत छथि। आचार खण्डमे संस्कारक अतिरिक्त आह्निका- द्विजक नित्यकर्म,श्राद्ध आऽ प्रायश्चितक विवरण अछि।
विवाद, व्यवहार आऽ उत्तराधिकार पर सेहो हरिनाथ लिखने छथि। ज्येष्ठ पुत्रकेँ जेठांश, स्त्रीधन,पुत्रक विभिन्न प्रकार, विभिन्न प्रकारक दण्ड इत्यादिक वर्णन हरिनाथ कएने छथि। विधिमे कोना कम्प्लेन फाइल करी, ओकर उत्तर,न्याय आऽ न्यायक आधार आऽ न्यायक पुनरीक्षण,एहि सभक चरचा अछि। विवादक 18 टा प्रकार आऽ सिविल आऽ आपराधिक विधि जे न्यायालयमे अपनाओल जाइत अछि,तकर विवरण हरिनाथ देने छथि।
डॉ विजयकांत मिश्रा
जन्म १० अगस्त १९२७
डॉ. विजयकांत मिश्रक जन्म मंगरौनी (जिला मधुबनी) गाम-जे नव्य न्याय आ तांत्रिक साधनाक जन्म-स्थली अछि, मे भेलन्हि।
ओ 1948मे प्राचीन भारतीय इतिहास आ संस्कृति विषयमे एलाहाबाद विश्वविद्यालय सँ सनात्तकोत्तर उपाधि कएलाक बाद कतेक बरख धरि बिहार सरकार आ पटना विश्वद्यालयसँ सम्बद्ध रहलाह आ 1957 सँ भारतीय पुरात्तत्व विभागमे काज कएलन्हि आ ओकर शिशुपालगढ़, कौशाम्बी, वैशाली, हस्तिनापुर, कुम्हरार, पाटलिपुत्र, करियन, सोनपुर, बिलावली, नालन्दा, राजगीर, चन्द्रवल्ली आ हम्पी खुदाइमे विभिना भूमिकामे भाग लेलन्हि।
हिनकर लिखल-सम्पादित पोथी सभमे अछि:
1. वैशाली,1950
2. कुम्हरार एक्सकेवेशंस:1950-1957
3. पुरातत्व की दृष्टि मे वैशाली
4. नागेश भट्टाज पारिभाषेन्दुशेखर
5. मिथिला आर्ट एण्ड आर्किटेक्चर (सम्पादित)
6. कल्चरल हेरिटेज ऑफ मिथिला
7. श्रृंगार भजनावली- एक अध्ययन
8. क्षेत्र पुरातत्व विज्ञान
9. पुरातत्व शब्दावली
स्व. अनिलचन्द्र ठाकुर
जन्म 13 सितम्बर1954ई.केँ कटिहार जिलाक समेली गाममे भेलन्हि।1982ई.मे हिन्दी साहित्यमे स्नातकोत्तर केलाक बाद नवम्बर’93 सँ नवम्बर’94धरि “सुबह” हस्तलिखित पत्रिकाक सम्पादन-प्रकाशन कएलन्हिआ कोशी क्षेत्रीय ग्रामीण बैंक मे अधिकारी रहथि। मैथिली, अंगिका,हिन्दी आ अंग्रेजीमे समान रूपेँ लेखन।
मृत्युक पूर्व ब्रेन ट्यूमरसँ बीमार चलि रहल छलाह।
प्रकाशित कृति:
आब मानि जाउ (मैथिली उपन्यास)- पहिने भारती-मंडन पत्रिकामे प्रकाशित भेल,
कच (अंगिकाक पहिल खण्ड काव्य,1975)
एक और राम (हिन्दी नाटक,1981)
एक घर सड़क पर (हिन्दी उपन्यास, 1982)
द पपेट्स (अंग्रेजी उपन्यास, 1990)
अनत कहाँ सुख पावै (हिन्दी कहानी संग्रह,2007)
आब मानि जाउ (मैथिली उपन्यास)- एहि उपन्यासमे एक एहन युवतीक संघर्ष-गाथा अंकित अछिजे अपन लगनसँ जीवन बदलैत अछि। असंख्य गामक ई कथा, कुलीनताक अधः पतनक कथा,संस्कार विहीनताक उद्घाटन आ भविष्यक पीढ़ीकेँ बचएबाक चेतौनी छी ई कथा।
डा. रमानन्द झा‘रमण’
जन्म:02जनबरी,1949,शिक्षा-एम.ए.,पीएच.डी.,आजीविका-भारतीय रिजर्व बैंक,पटना (सेवानिवृत्त)।
प्रकाशन: मौलिक- समीक्षा1.नवीन मैथिली कविता,1982, 2.मैथिली नऽव कविता, 1993, 3.मैथिली साहित्य ओ राजनीति, 1994, 4.अखियासल, 1995, 5.बेसाहल, 2003, 6.भजारल, 2005, 7.निर्यात कैसे शुरू करें? हिन्दी- रिजर्व बैंक,पटनाक प्रकाशन सम्पादित 8.मैथिलीक आरम्भिक कथा,1978 समीक्षा, 9.श्यामानन्द रचनावली, 1981, 10.जनार्दन झा ‘जनसीदनकृत निर्दयीसासु (1914) आ पुनर्विवाह (1926), 1984, 11.चेतनाथ झा कृत श्रीजगन्नाथपुरी यात्रा (1910), 1994, 12.तेजनाथ झा कृत सुरराज विजय नाटक (1919), 1994, 13.रासबिहारी लाल दासकृत सुमति (1918), 1996, 14.जीबछ मिश्रकृत रामेश्वर (1916), 1996,15.भेटघॉंट (भेटवार्ता), 1998, 16.रूचय तँ सत्य ने तँ फूसि, 1998, 17.पुण्यानन्द झाकृत मिथिला दर्पण (1925), 2003, 18.यदुवर रचनावली (1888-1934)2003, 19.श्रीवल्लभ झा (1905-1940) कृत विद्यापति विवरण, 2005, 20.मैथिली उपन्यासमे चित्रित समाज, 2003, 21.पण्डित गोविन्द झाः अर्चा ओ चर्चा,1997 प्रबन्ध सम्पादक, 22.कवीश्वर चेतना, 2008, चेतना समिति,पटना अनुवाद 23.मौलियरक दू नाटक, 1991,साहित्य अकादमी, 24.छओ बिगहा आठ कटठा, 1999,साहित्य अकादमी, 25.मानवाधिकार घोषणा Universal Declaration of Human Rights 2007 (यूनेसको), 26.राजू आ’टाकाक गाछ, 2008 रिजर्व बेंक- वित्तीय शिक्षा योजना के अन्तर्गत पत्रिका सम्पादन-सह-सम्पादन1.प्रयोजन, 1993 (मासिक), 2. कोषाक्षर (हिन्दी)1982, 3.घर बाहर, त्रैमासिक,चेतना समिति,पटना कार्यशाला 1.National Workshop on Literary Translation,-Dec 20.1991 to January 12,02,1992, Sahitya Akademi, New Delhi. Bonds Beyond the Borders (India-Nepal civil society interaction on Cross Border issues) -Consulate General of India, Birgunj, Nepal and B.P. Koirala India-Nepal Foundation-May 27-28, 2062. Preparation of Intensive Course in Maithili- ERLC, Bhubneswar जूरी 6th International Maithili Drama Festival, 1992 -Biratnagar, Nepal
पुरस्कार-सम्मान:1.जार्ज ग्रियर्सन पुरस्कार, 1994-95, राजभाषा विभाग, बिहार सरकार,मैथिली नऽव कविता पुस्तक पर, 2.भाषा भारती सम्मान, 2004-05 छओ बिगहा आठ कटठा, (अनुवाद) CIIL,मैसूर।
राजेन्द्र विमल
चामत्कारिक लेखन-प्रतिभाक स्वामी राजेन्द्र विमल नेपालक मैथिली साहित्यक एक स्तम्भ छथि। मैथिली,नेपाली आ हिन्दी भाषाक प्राज्ञ विमल शिक्षाक हकमे विद्यावारिधि (पी.एच.डी.) क उपाधि प्राप्त कएने छथि। सुललित शब्द चयन एवं भाषामे प्राञ्जलता डा. विमलक लेखनक विशेषता रहलनि अछि। अपन सिद्धहस्त लेखनसँ ई कोनहु पाठकक हृदयमे स्थान बना लैतछथि। कथा आ समालोचनाक सङ्गहि मर्मभेदी गीत गजल लिखबामे प्रवीण डा. विमलक निबन्ध,अनुवाद आदि सेहो विलक्षण होइत छनि। कम्मो लिखिकऽ यथेष्ट यश अरजनिहार डा. विमलक लेखनीक प्रशंसा मैथिलीक सङ्ग संग नेपाली आ हिन्दी साहित्यमे सेहो होइत रहलनि अछि। खासकऽ मानवीय संवेदनाक अभिव्यक्तिमे हिनक कलम बेजोड़ देखल जाइत अछि। त्रिभुवन विश्वविद्यालय अन्तर्गत रा.रा.ब. कैम्पस,जनकपुरधाममे प्राध्यापन कएनिहार डा. विमलक पूर्ण नाम राजेन्द्र लाभ छियनि। हिनक जन्म २६ जुलाई १९४९ ई. कऽ भेल अछि। साहित्यकारक नव पीढ़ीकेँ निरन्तर उत्प्रेरित करबाक कारणे ई डा.धीरेन्द्रक बाद जनकपुर-परिसरक साहित्यिक गुरुक रूपमे स्थापित भऽ गेल छथि। जनकपुरधामक देवी चौक स्थित हिनक घर सदति साहित्यक जिज्ञासु सभक अखाड़ा जकाँ बनल रहैत अछि।
डॉ मित्रनाथ झा (१९५६-)
पिता स्वनाम धन्य मिथिला चित्रकार स्व. लक्ष्मीनाथ झा प्रसिद्ध खोखा बाबू,ग्राम-सरिसब, पोस्ट सरिसब-पाही, भाया-मनीगाछी, जिला-मधुबनी, सम्प्रति मिथिला शोध संस्थान, दरिभङ्गामे पाण्डुलिपि विभागाध्यक्ष ओ एम.ए. (संस्कृत) कक्षाक शिक्षार्थीकेँ एम.ए. पाठ्यक्रमक सभ पत्रक अध्यापन। लेखन, उच्चस्तरीय शोध ओ समाज- सेवामे रुचि। संस्कृत, मैथिली, हिन्दी, अंग्रेजी, भोजपुरी ओ उर्दू भाषामे गद्य-पद्य लेखन। राष्ट्रीय ओ अन्तर्राष्ट्रीय स्तर पर सुप्रतिष्ठित अनेकानेक पत्र-पत्रिका, अभिनन्दन-ग्रन्थ ओ स्मृति-ग्रन्थादि मे अनेक रचना प्रकाशित। राष्ट्रीय ओ अन्तर्राष्ट्रीय स्तरपर आयोजित अनेक सेमिनार, कॉनफेरेन्स, वर्कशॉप आदिमे सक्रिय सहभागिता।
काशीकान्त मिश्र “मधुप”(1906-1987)
’राधाविरह’ (महाकाव्य) पर साहित्य अकादेमी पुरस्कार प्राप्त मैथिलीक प्रशस्त कवि आ मैथिलीक प्रचार-प्रसारक समर्पित कार्यकर्ता ’झंकार’ कवितासँ क्रान्ति गीतक आह्वान कएलनि। प्रकृति प्रेमक विलक्षण कवि।’घसल अठन्नी’ कविताक लेल कथ्य आ शिल्प-संवेदना, दुनू स्तर पर चरम लोकप्रियता भेटलनि।


text:
मैथिलीक वरिष्ठ साहित्यकार रामलोचन ठाकुर शुक्रदिन भोर सं निपत्ता छथि. मैथिली मे मौलिक लेखन केर अतिरिक्त ओ बांग्ला केर कतेको पोथी मैथिली भाषा मे अनुवाद केने छथि. जाहि मे माणिक बंदोपाध्याय, शक्ति चट्टोपाध्याय ओ हुमायूं अहमद केर पोथी शामिल अछि. ओ कतेको पत्रिका सभक सम्पादक सेहो रहल छथि. हाल धरि ओ मैथिलीक सब सं प्रतिष्ठित पत्रिका 'मिथिला दर्शन' केर सम्पादन क' रहल छलाह.
बीतल किछु साल सं ठाकुरजी अल्जाइमर सं ग्रसित छलाह आ इलाज चलि रहल छलनि. ओ 12 फरवरी कें भोरे घर सं टहलैत विदा भेलाह से घुरि नै अएलाह. ओ कलकत्ता स्थित अपन निवास दमदम लग इटालगच्छा रोड इलाका सं निपत्ता भेलाह अछि. एहि विषयक सूचना पुलिस कें देल गेल अछि. श्री ठाकुर कें ताकि अनबाक काज मे शहरक साहित्यिक वर्ग सं ल' कतेको कार्यकर्ता दिन-राति लागल छथि.
ज्ञातव्य हो जे रामलोचन ठाकुर बेस आश्चर्यजनक रूप सं कतहु हेरा गेलाह अछि. गहन खोज प्रक्रिया अपनाओल जा रहल अछि, तथापि भेटबाक कोनो सूचना नै आबि रहल अछि. हिनका विषय मे कोनो सूचना सबिता (9433912135) अथवा आलोक (9007267031) कें देल जा सकैत अछि.
- - - - -
इहो देखू: रामलोचन ठाकुर केलनि महाप्रस्थान
Tags: हालचाल


text:
कुन्ती
कुन्ती महाभारतमे बाशुदेवक बहिन, हस्तिनापुरक राजा पाण्डुक पत्नी तथा कर्ण, युधिष्ठिर,भीमसेन आ अर्जुनक मात छथि । हुनका सत्य, निष्ठा तथा विवेक आ त्यागक प्रतिकक रुपमे मानल जाएत अछि । ओ ऋषि दुर्वासासँ कोनो भी देवताके बोला सके वरदान पावने छल । ओ राजा पाण्डुसँ विवाह करै पहिल सूर्यसँ कर्णके जन्म देलक । कुमारी माता भेल कारण ओ समाजक लाजके लेल कर्णके एकटा टोकरीमे राईख नदीमे बहलक । ओ बालकके एकटा माझीक दम्पतिके मिलल ओ पालक । पाण्डुसग विवाह केलापछा ओ यमराजसँ युधिष्ठिर, वायुसँ भीमसेन आ इन्द्रसँ अर्जुनके जन्म देलिन ।


text:
ब्रिटिश राज
ब्रिटिश राज या ब्रिटिश भारत (अङ्ग्रेजी: British India) सन् १८५८ सँ १९४७ धरि भारतीय उपमहाद्वीपमे स्थापित संयुक्त अधिराज्यक अधीन प्रशासित उपनिवेशिक शासनक नाम छल। एकर भौगोलिक विस्तार, पश्चिममे अफगानिस्तान आ इरानक सीमासँ पूर्वमे बर्मा धरि; आ उत्तरमे काराकोरम पर्वतसँ दक्षिणमे सिलोनद्वीप धरि छल। आर ब्रिटिश यमन एवं अन्य ब्रिटिश खाड़ी प्रदेशसभमे एकर अधिन प्रशासित रहैत छल। तत्कालीन भारतीय उपखण्डमे, ब्रिटिश प्रशासित प्रदेशक संगे, अन्य अनेक (~६५०) स्वशासित राज्य-रजवाड़ा सेहो रहल अछि, जेसभ विभिन्न प्रकारक सन्धिकें अनुसार ब्रिटिश शासनक ऊपर निर्भर रहल छल। अधिकारिक रूपसँ ब्रिटिश सरकारक अधीनस्थ प्रदेशक ब्रिटिश भारत कऽ भाग मानल जाइत छल, मुदा वास्तविक रूपसँ उक्त समस्त राज्यसभक नाम मात्र स्वायत्तता प्राप्त रहल छल।
भौगोलिक सीमा[सम्पादन करी]
ब्रिटिश राज, पुर्तगाली-प्रशासित गोवा आ फ्रान्सद्वारा प्रशासित पुडुचेरी वाहेक लगभग सम्पूर्ण भारतीय उपमहाद्वीपक उपर अधिपत्य रहल छल, जहिमे वर्त्तमान भारत गणराज्य, पाकिस्तान आ बङ्गलादेश सम्मिलित अछि। विभिन्न समयखण्डसभमे एकर अधीन, अन्य ब्रिटिश प्रदेशसभक सम्मिलित करल गेल छल, जहिमे अदन (१८५८ सँ १९३७), निचला बर्मा (१८५८ सँ १९३७), उपरक बर्मा (१८८६ सँ १९३७), ब्रिटिश सोमालील्यान्ड(१८८४ सँ १८९८) आओर सिङ्गापुर (१८५८ सँ १९६७) सम्मिलित अछि । निचला आ उपरक बर्माक सम्मिलित करिऽक पहिने संयुक्त बर्मा प्रान्त बनाएल गेल जे ब्रिटिश भारतक भाग छल; तथा सन् १९३७ मे बर्मा प्रान्तक ब्रिटिश भारत सँ विभक्त करिकऽ ब्रिटिश बर्मा कऽ नामसँ ओकरा स्वतन्त्र उपनिवेशक रूपमे स्थापित करल गेल छल तथा सैद्धान्तिक रूपसँ सन् १९४६ धरि पारस खाड़ीक त्रुशल राज्यसभक ओ ब्रिटिश भारतक अधीन एकटा राज्य मानल जाइत छल ।
ब्रिटिश भारत तथा देशी राज्य[सम्पादन करी]
ब्रिटिश शासनमे दु प्रकारक प्रशासनिक अञ्चल छल:
- ब्रिटिश भारत : भारतक महाराज्यपाल या एकर अधीनमे कोनो अधिकारीक माध्यमसँ ब्रिटिश शासक द्वारा नियन्त्रित प्रदेश या क्षेत्रसभ।
- देशी राज्य : ब्रिटिश सम्प्रभुक अधीनस्त स्वायत्त राज्यसभ।
ब्रिटिश शासनक प्रभाव[सम्पादन करी]
ब्रिटिश शासन तथा ब्रिटिश शासनव्यवस्थाके ई वर्त्तमान भारत आ भारतीय उपमहाद्वीपक उपर बहुत भारी प्रभाव अछि । आधुनिककालमे संसदीय प्रणाली, सार्वजनिक वयस्क मताधिकार तथा वर्त्तमान स्वरुपमे स्थापित निष्पक्ष न्यायपालिकाक व्यवस्थापिकासभ, ब्रिटिश शासनक परिणाम अछि। एवं, भारतीय जिला प्रशासन, विश्वविद्यालय, वर्त्तमान शिक्षा व्यवस्था आ स्टक एक्सचेञ्ज संस्थागतसभ सेहो ब्रिटिश शासनक परिणामस्वरूप अछि । आ वर्त्तमान रूपमे भारतीय उपमहाद्वीपक राजनैतिक एकीकरण सेहो प्रत्यक्ष या अप्रत्यक्ष रूपसँ ब्रिटिश शासनक देन अछि ।